text:
Phela ka go Dumelelana le Thapelo ya Mohlala
—Karolo II
“Tatago lena o tseba gore ke dilo dife tšeo le di nyakago.”—MATEO 6:8.
1-3. Ke ka baka la’ng kgaetšedi yo mongwe a be a kgodišegilego gore Jehofa o be a tseba seo a se hlokago?
LANA, e lego mmulamadibogo wa ka mehla, a ka se tsoge a lebetše seo se ilego sa direga ge a be a etetše Jeremane ka 2012. O nagana gore Jehofa o ile a araba dithapelo tša gagwe tše pedi. Ge a be a le ka tereneng a eya boemafofaneng, o ile a kgopela Jehofa gore a mo thuše go hwetša motho yo a tlago go boledišana le yena ka Beibele. Ge a fihla boemafofaneng, o ile a hwetša gore sefofane sa gagwe se be se tlo tloga letšatšing le le latelago. Lana o ile a kgopela Jehofa gore a mo thuše ka gobane o be a šetše ka tšhelete e nyenyane gomme a hloka mo a ka robalago gona bošegong bjoo.
2 Eitše ge Lana a fetša go rapela, a kwa motho yo mongwe a re: “Thobela Lana, o dira’ng mo?” E be e le lesogana leo a tsenego le lona sekolo. Le be le sepela le mmago lona le makgolo wa lona, bao ba bego ba le felegeditše moo boemafofaneng ka ge le be le etela Afrika Borwa. Ge Lana a ba botša ka boemo bja gagwe, mmago lesogana leo le makgolo wa lona ba ile ba re Lana a tle a dule ntlong ya bona. Ba ile ba mmotšiša dipotšišo tše dintši ka ditumelo tša gagwe le ka mošomo wa gagwe wa go ba mmulamadibogo.
3 Mesong e latelago ka morago ga go ja, Lana o ile a araba dipotšišo tša bona tše di oketšegilego tša mabapi le Beibele. Lana o ile a kgopela gore ba mo nee dinomoro tša go ikgokaganya le bona e le gore Hlatse e nngwe e kgone go tšwela pele e araba dipotšišo tša bona. Lana o ile a boela gae a šireletšegile, gomme e sa le mmulamadibogo. O nagana gore Jehofa o arabile dithapelo tša gagwe ka ge a be a tseba seo a se hlokago gomme a mo thuša.—Psalme 65:2.
Ga go hlokagale gore re tshwenyege ka dinyakwa tša rena tša nakong e tlago
4. Re tlo ahlaahla dilo dife?
4 Ge re na le mathata, go bonolo go rapela Jehofa gore a re thuše, gomme o thabela go kwa dithapelo tša rena. (Psalme 34:15; Diema 15:8) Eupša thapelo ya Jesu ya mohlala e re ruta gore go na le dilo tše dingwe tša bohlokwa kudu tšeo re swanetšego go di rapelela. Sehlogong se, re tlo ahlaahla kamoo dikgopelo tše nne tša mafelelo thapelong ya mohlala di ka re thušago go botegela Jehofa.—Bala Mateo 6:11-13.
“RE NEE LEHONO DIJO TŠA RENA TŠA LETŠATŠI LE”
5, 6. Ke ka baka la’ng Jesu a ile a re ruta gore re kgopele “dijo tša rena” gaešita le ge re ka ba re na le dijo tše dintši?
5 Jesu o re rutile gore re kgopele “dijo tša rena,” e sego feela “dijo tša ka.” Victor, e lego molebeledi wa tikologo Afrika, o hlalosa gore: “Gantši ke leboga Jehofa go tšwa pelong gore ga go hlokagale gore nna le mosadi wa ka re tshwenyege ka gore re tlo ja eng, le gore ke mang a tlago go lefa rente. Ka botho bana babo rena ba re hlokomela letšatši le lengwe le le lengwe. Eupša ke rapela gore bao ba re thušago ba kgone go lebeletšana ka katlego le maemo a thata a tša ikonomi.”
6 Rena re ka ba re na le dijo tše dintši, eupša bana babo rena ba bantši ba a diila. Le gona ba bangwe ba wetšwe ke dikotsi. Re ka dira selo se itšego go ba thuša go feta go fo ba rapelela. Ka mohlala, re ka abelana le bona seo re nago le sona. Le gona ka mehla re ka ntšha moneelo bakeng sa go thekga modiro wa lefase ka bophara wa batho ba Jehofa. Re a tseba gore meneelo ya rena e thuša bana babo rena bao ba hlokago thušo.—1 Johane 3:17.
7. Jesu o re rutile bjang gore ‘le ka mohla re se ke ra belaela ka letšatši le le latelago?’
7 Ka morago ga gore Jesu a re rute thapelo ya mohlala, o re rutile gore re se ke ra tshwenyega kudu ka dilo tše di bonagalago. O itše ge e ba Jehofa a kgona go hlokomela matšoba a naga, “na a ka se upše a apeša lena kudu, lena ba tumelo e nyenyane? Ka gona le ka mohla le se ke la belaela la re: . . . ‘Re tla . . . apara’ng?’” Ke moka a boeletša mantšu a rego: “Le ka mohla le se ke la belaela ka letšatši le le latelago.” (Mateo 6:30-34) Ga go hlokagale gore re tshwenyege ka dinyakwa tša rena tša nakong e tlago. Go e na le moo, re swanetše go kgotsofalela dinyakwa tša rena tša motheo tša letšatši le lengwe le le lengwe. Ka mohlala, re ka rapelela gore re hwetše lefelo la go dula, mošomo e le gore re hlokomele malapa a rena le bohlale bja go dira diphetho tše dibotse ge re babja. Eupša go na le selo se sengwe sa bohlokwa le go feta seo re swanetšego go se rapelela.
8. Mantšu a Jesu a gore re rapelele dijo tša rena tša letšatši le letšatši a re gopotša’ng? (Bona seswantšho seo se lego mathomong.)
8 Mantšu a Jesu a gore re rapelele dijo tša rena tša letšatši le letšatši a re gopotša selo se sengwe seo a se boletšego, o itše: “Motho a ka se phele ka senkgwa feela, eupša o tla phela le ka polelo e nngwe le e nngwe e tšwago molomong wa Jehofa.” (Mateo 4:4) Ka gona re swanetše go rapelela gore Jehofa a tšwele pele a re ruta le go re nea dilo tšeo re di hlokago gore re dule re le kgauswi le yena.
“RE LEBALELE MELATO YA RENA”
9. Ke ka baka la’ng dibe tša rena di swana le melato?
9 Jesu o itše: “Re lebalele melato ya rena.” Nakong e nngwe o itše: “Re lebalele dibe tša rena.” (Mateo 6:12; Luka 11:4) O boletše se ka gobane dibe tša rena di swana le melato goba dikoloto. Ka 1951, Morokami wa Seisemane o hlalositše gore ge re dira sebe, go swana le ge eka re kolota Jehofa. Re kolota Jehofa lerato le go mo kwa. Ka gona ge re direla Modimo sebe, ga re mo nee seo re mo kolotago sona. Morokami woo o boletše gore ge nkabe Jehofa a be a nyaka, o be a ka fediša segwera sa rena le yena. O okeditše ka gore: “Go dira sebe ke go se rate Modimo.”—1 Johane 5:3.
Ka mehla leboga Jehofa bakeng sa mpho ya bohlokwa ya topollo
10. Ke ka baka la’ng Jehofa a ka re lebalela dibe tša rena, gona re swanetše go ikwa bjang ka seo?
10 Re leboga kudu gore Jehofa o re neile sehlabelo sa Jesu sa topollo gore re kgone go lebalelwa dibe! Letšatši le lengwe le le lengwe re hloka gore Jehofa a re lebalele. Jesu o re hwetše nywageng e ka bago e 2 000 e fetilego, eupša lehono re holwa ke topollo. Ka mehla re swanetše go leboga Jehofa bakeng sa mpho ye ya bohlokwa. Ga go le o tee wa rena yo a bego a ka kgona go lefa topollo yeo e bego e hlokega gore re lokollwe sebeng le lehung. (Bala Psalme 49:7-9; 1 Petro 1:18, 19.) Mantšu ao a lego thapelong ya mohlala a gore “re lebalele melato ya rena” a re gopotša gore ka ge re hloka topollo, bana babo rena le dikgaetšedi le bona ba a e hloka. Jehofa le yena o nyaka gore re nagane ka bona le ka tswalano ya bona le yena. Se se ra gore re ba lebalele kapejana ge ba re senyetša. Gantši ba re direla diphošo tše dinyenyane, eupša ge re ba lebalela, re bontšha gore re a ba rata. Le gona re bontšha gore re leboga gore Jehofa o a re lebalela.—Bakolose 3:13.
11. Ke ka baka la’ng go le bohlokwa gore re lebalele ba bangwe?
11 Ka ge re sa phethagala, ka dinako tše dingwe go ka ba thata go lebalela bao ba re kgopišago. (Lefitiko 19:18) Ge re ka thoma go bolela ka seo ba re dirilego sona, ba bangwe ka phuthegong ba ka tsena taba yeo gomme seo sa kgoma botee bja phuthego. Ge e ba re dumelela se se tšwela pele, re tla ba re bontšha gore ga re tšeele godimo mpho ya Modimo ya topollo gomme re ka se hwetše mehola ya yona. (Mateo 18:35) Ge re sa lebalele ba bangwe, Jehofa le yena a ka se re lebalele. (Bala Mateo 6:14, 15.) Le gona, ge e ba re nyaka gore Jehofa a re lebalele, ga se ra swanela go dula re dira selo le ge e le sefe seo a se hloilego.—1 Johane 3:4, 6.
“O SE RE TSENYE MOLEKONG”
12, 13. (a) Jesu o ile a diragalelwa ke’ng ka morago ga gore a kolobetšwe? (b) Ke ka baka la’ng re se ra swanela go sola ba bangwe ge re ineela tekong? (c) Jesu o ile a hlatsela’ng ka go botega go fihla lehung?
12 Mantšu a thapelong ya mohlala ao a rego, “o se re tsenye molekong” a re gopotša seo se ilego sa diragalela Jesu ka moragonyana ga gore a kolobetšwe. Moya wa Modimo o ile wa mo iša lešokeng “gore a lekwe ke Diabolo.” (Mateo 4:1; 6:13) Ke ka baka la’ng Jehofa a ile a dumelela se? Jehofa o ile a romela Jesu lefaseng go tlo rarolla kgang yeo e tsogilego ge Adama le Efa ba be ba gana pušo ya Jehofa. Borabele bja bona bo rotošitše dipotšišo tšeo go bego go tla tšea nako gore di arabje. Ka mohlala, na go be go na le phošo ka tsela yeo Jehofa a bopilego batho? Na motho yo a phethagetšego o be a ka kgona go dula a botegela Jehofa ge a lekwa ke “yo kgopo”? Le gona na go be go tla ba kaone ge batho ba be ba ka ipuša? (Genesi 3:4, 5) Nakong e tlago, ge dipotšišo tše ka moka di arabilwe ka tsela yeo e kgotsofatšago Jehofa, yo mongwe le yo mongwe legodimong le mo lefaseng o tla tseba gore tsela ya Jehofa ya go buša ke yona e kaonekaone.
Re ka kgona go botegela Jehofa gaešita le maemong a thata kudu
13 Jehofa ke yo mokgethwa, ka gona le ka mohla ga a leke motho le ge e le ofe ka dilo tše kgopo. “Moleki” ke Sathane. (Mateo 4:3) Sathane o re leka ka ditsela tše dintši. Eupša re na le kgetho. Yo mongwe le yo mongwe wa rena a ka kgetha go ganetša teko goba go se e ganetše. (Bala Jakobo 1:13-15.) Ge Jesu a be a lekwa ke Sathane, gateetee o ile a mo ganetša ka go tsopola Lentšu la Modimo. Jesu o be a botegela Modimo. Lega go le bjalo, Sathane ga se a ka a hwa matwa. O ile a leta “go fihla ka nako e nngwe e loketšego” gore a leke Jesu. (Luka 4:13) Eupša go sa šetšwe seo Sathane a bego a se dira, Jesu o ile a dula a ekwa Modimo e le Mmuši wa gagwe. O ile a hlatsela gore motho yo a phethagetšego a ka kgona go botegela Jehofa gaešita le maemong a thata kudu. Eupša Sathane o leka balatedi ba Jesu, go akaretša le wena, gore ba se kwe Jehofa.
Jehofa o kgodišegile gore re ka dula re mmotegela, e bile o nyaka go re thuša
14. Re swanetše go dira’ng gore re pheme go tsena molekong?
14 Dipotšišo tšeo di ilego tša rotošwa mabapi le pušo ya Jehofa di sa swanetše go arabja. Ka gona, ga bjale Jehofa o sa dumeletše Sathane go re leka. Jehofa ga a “re tsenye molekong.” Ge e le gabotse, o kgodišegile gore re ka dula re mmotegela e bile o nyaka go re thuša. Eupša le ka mohla ga a re gapeletše go dira se se nepagetšego. O hlompha tokologo ya rena ya go ikgethela. Ka gona o re dumelela go ikgethela go botega goba go se botege. E le gore re pheme go tsena molekong, re swanetše go dira dilo tše tše pedi: re swanetše go dula re le kgauswi le Jehofa le go dula re rapela gore a re thuše. Jehofa o araba bjang dithapelo tša rena tša gore re pheme go tsena molekong?
15, 16. (a) Ke meleko efe e mengwe yeo re swanetšego go e phema? (b) Re swanetše go bea mang molato ge re ineela molekong?
15 Jehofa o re nea moya wa gagwe o mokgethwa o matla go re thuša go lwantšha diteko tša Sathane. Le gona Jehofa o re neile Beibele le phuthego go re lemoša ka dikotsi. Ka mohlala, o re lemoša gore re se ke ra diriša nako ya rena e ntši, tšhelete le matla dilong tšeo re sa di hlokego. Espen le Janne ba dula nageng e humilego kua Yuropa. E bile babulamadibogo ba ka mehla ka nywaga e mentši tikologong yeo go bego go na le tlhokagalo ya bagoeledi. Ge ba eba le ngwana, ba ile ba swanelwa ke go tlogela bobulamadibogo, gomme gona bjale ba na le bana ba babedi. Espen o re: “Gantši re rapela Jehofa gore re se ke ra wela tekong ka ge ga bjale re se sa kgona go fetša nako e ntši re dira mediro ya pušo ya Modimo go etša peleng. Re kgopela Jehofa gore a re thuše go kgomarela bomoya bja rena le go dula re fišega bodireding.”
16 Moleko o mongwe wo re swanetšego go o phema ke go bogela diswantšho tša batho bao ba sa aparago. Ge re ka ineela molekong wo, re ka se bee Sathane molato. Ka baka la’ng? Ka gobane Sathane le lefase la gagwe ba ka se re gapeletše go dira selo le ge e le sefe se se fošagetšego. Ba bangwe ba bogela diswantšho tša batho bao ba sa aparago ka gobane ga ba ganetše dikgopolo tše mpe. Eupša ba bantši ba bana babo rena le dikgaetšedi ba kgonne go phema moleko wo, gomme le rena re ka kgona.—1 Bakorinthe 10:12, 13.
“RE HLAKODIŠE GO YO KGOPO”
17. (a) Re ka bontšha bjang gore re nyaka gore Jehofa a “re hlakodiše go yo kgopo”? (b) Kgauswinyane re tlo imologa go eng?
17 Re ka bontšha bjang gore re nyaka gore Jehofa a “re hlakodiše go yo kgopo”? Ga se ra swanela go ba “karolo ya lefase” e bile ga se ra swanela go “rata lefase goba dilo tše di lego lefaseng.” (Johane 15:19; 1 Johane 2:15-17) Ruri re tla imologa ge Jehofa a fediša Sathane le lefase le le kgopo! Eupša ge re sa letile seo, re swanetše go gopola gore Sathane o “galefile kudu, ka ge a tseba gore o na le nako e kopana.” O tla dira sohle seo a ka se kgonago go re dira gore re kgaotše go hlankela Jehofa. Ka gona re swanetše go dula re rapela Jehofa gore a re šireletše go Sathane.—Kutollo 12:12, 17.
18. Re swanetše go dira’ng ge e ba re nyaka go phologa bofelo bja lefase la Sathane?
18 Na o nyaka go phela lefaseng leo le se nago Sathane? Gona tšwela pele o rapelela gore Mmušo wa Modimo o tle, gore leina la Modimo le kgethagatšwe le gore thato ya gagwe e direge mo lefaseng. Ka mehla ithekge ka Jehofa gore a go hlokomele le go go nea dilo tšohle tše o di hlokago gore o dule o mmotegela. Ee, dira sohle se o ka se kgonago gore o phele ka go dumelelana le thapelo ya mohlala.


c: text/html

text:
Kgaolo 109: Petro o Etela Koronelio
MONNA yo a emego mo ke moapostola Petro gomme bao ba lego ka morago ga gagwe ke ba bangwe ba bagwera ba gagwe. Eupša ke ka baka la’ng monna yo yo mongwe a khunamela Petro? Na o swanetše go dira bjalo? Na o a tseba gore ke mang?
Ke Koronelio. E be e le molaodi wa madira a Roma. Koronelio o be a sa tsebe Petro, eupša o be a boditšwe gore a mmitše a tle ntlong ya gagwe. Anke re bone kamoo se se ilego sa direga ka gona.
Balatedi ba Jesu ba pele e be e le Bajuda, eupša Koronelio e be e se Mojuda. Lega go le bjalo, o be a rata Modimo, a mo rapela e bile a direla batho dilo tše dintši tše dibotse. Ke moka mathapameng a mangwe, morongwa o ile a tla go yena gomme a re: ‘Modimo o kgahlwa ke wena, le gona o tla araba dithapelo tša gago. Roma banna gore ba yo bitša monna yo a bitšwago Petro. O dula Jopa ntlong ya Simone yo a dulago hleng ga lewatle.’
Gateetee Koronelio a roma banna ba yo nyaka Petro. Letšatšing le le latelago ge banna bao ba le kgauswi le go fihla Jopa, Petro o be a le ka godimo ga ntlo ya Simone. Gona moo Modimo a mmontšha pono yeo go yona a ilego a bona lešela le legolo le theoga legodimong. Ka lešeleng leo go be go na le diphoofolo tša mehuta ka moka. Go ya ka molao wa Modimo, diphoofolo tšeo di be di se tša hlweka gore di ka jewa, eupša lentšu la re go yena: ‘Petro, tsoga. Hlaba o je.’
Petro a re: ‘Aowa! Le ka mohla ga se ka ka ka ja selo se se sa hlwekago.’ Eupša lentšu leo la re go Petro: ‘Kgaotša go bitša seo Modimo ga bjale a rego se hlwekile gore se šilafetše.’ Se se ile sa direga ka makga a mararo. Bjale ge Petro a sa makaditšwe ke seo se ka bago se bolelwa ke pono yeo, banna bao ba bego ba romilwe ke Koronelio ba fihla moo ntlong ya Simone gomme ba nyaka Petro.
Petro a theogela lebatong la ka tlase gomme a re go bona: ‘Ke nna monna yo le mo nyakago. Ke ka baka la’ng le tlile mo?’ Ge banna bao ba mo hlalosetša gore morongwa o boditše Koronelio gore a mmitše a tle ntlong ya gagwe, a dumela go sepela le bona. Letšatšing le le latelago, Petro le bagwera ba gagwe ba tloga ba ya go Koronelio kua Kesarea.
Koronelio o be a biditše metswalo ya gagwe le bagwera ba gagwe ba kgauswi. Ge Petro a tsena, Koronelio a mo gahlanetša. A wela fase dinaong tša Petro gomme a mo khunamela, bjalo ka ge o bona mo seswantšhong. Eupša Petro a re go yena: “Ema; le nna ke fo ba motho.” Ee, Beibele e bontšha gore ke phošo go khunamela motho yo mongwe le go mo rapela. Re swanetše go rapela Jehofa feela.
Ke moka Petro a botša batho bao ba bego ba kgobokane moo ditaba tše dibotse. A re go bona: ‘Bjale ke a bona gore Modimo o amogela batho ka moka bao ba nyakago go mo hlankela.’ Eitše ge a sa bolela ditaba tšeo, Modimo a romela moya wa gagwe o mokgethwa gomme batho bao ba thoma go bolela ka maleme a šele. Se sa makatša barutiwa ba Bajuda bao ba bego ba tlile le Petro ka gobane ba be ba nagana gore Modimo o rata Bajuda feela. Ka gona, seo sa ba ruta gore Modimo ga a lebelele batho ba morafo o itšego e le ba bakaone goba e le ba bohlokwa kudu go yena go phala batho ba morafo o mongwe. Na se ga se selo se bohlokwa seo ka moka ga rena re swanetšego go se gopola?
Ditiro 10:1-48; 11:1-18; Kutollo 19:10.
Dipotšišo
- Monna yo a khunamego mo seswantšhong ke mang?
- Ke’ng seo morongwa a ilego a se botša Koronelio?
- Ke’ng seo Modimo a ilego a se bontšha Petro ge a be a le ka godimo ga ntlo ya Simone kua Jopa?
- Ke ka baka la’ng Petro a ile a botša Koronelio gore ga se a swanela go mo khunamela le go mo rapela?
- Ke ka baka la’ng barutiwa ba Bajuda le Petro ba ile ba makala?
- Ke thuto efe ya bohlokwa yeo re swanetšego go ithuta yona ka seo se diragetšego ge Petro a be a etetše Koronelio?
Dipotšišo tša tlaleletšo
- Bala Ditiro 10:1-48.
Mantšu a Petro ao a lego go Ditiro 10:42 a bontšha’ng mabapi le modiro wa go bolela ditaba tše dibotse tša Mmušo wa Modimo? (Mat. 28:19; Mar. 13:10; Dit. 1:8)
- Bala Ditiro 11:1-18.
Ke boemo bofe bja kgopolo bjo Petro a ilego a bo bontšha ge go be go eba molaleng gore Jehofa o nyaka eng ka batho ba ditšhaba, gomme re ka ekiša bjang mohlala wa gagwe? (Dit. 11:17, 18; 2 Bakor. 10:5; Baef. 5:17)
Ithute ka mo go oketšegilego
Modimo ga a Bebe Sefahlego
Ke thuto efe ya bohlokwa yeo re swanetšego go ithuta yona ketelong ya Petro go Koronelio?

robotstxt: allowed

filter: keep


text:
Madireng a Lefase
United States
Toropo ya Los Angeles, California, e rulagantše diroboto tša yona tše e ka bago tše 4 500, tšeo di lego mo e ka bago dikhilomithareng tše 1 215 gore di laole sephethephethe sa dikoloi. Go ya ka kuranta ya The New York Times, Los Angeles ke “toropo ya mathomo e kgolo mo lefaseng ya leemaema ya go dira seo.”
Lefase
Tlhahlobo ya tša maphelo yeo e dirilwego lefaseng ka moka e hweditše gore go bile le koketšego ya 82 lekgolong ya batho bao ba nonnego kudu magareng ga 1990 le 2010. Go ba le mmele o mogolo go bolaya batho ka makga a mararo go feta bao ba bolawago ke phepompe, le ge dijo di sa dutše di sa hwetšagale dinageng tše dintši. Lega go le bjalo, yo mongwe wa banyakišiši ba bagolo, Majid Ezzati, o re: “Nywageng e 20 e fetilego re be re le lefaseng leo batho ba sa hwetšego dijo tše di lekanego eupša ga bjale re lefaseng leo le nago le dijo tše dintši le tšeo di se nago phepo tšeo di dirago gore re babje, gaešita le dinageng tšeo ikonomi e golago.”
Sehlakahlaka sa Midway
Nonyana ya Laysan albatross, yeo go begilwego gore “ke nonyana ya kgale ya naga,” e phaphašitše le lengwe la mafotwana a yona. Mmago lona o na le nywaga e kae? Borathutamahlale ba ile ba swaya nonyana ye ka 1956 ge e sa na le nywaga e mehlano, se se bontšhago gore ga bjale e na le nywaga e fetago e 60. Nonyana ye ya albatross e ka ba e ile ya fofa dikhilomithara tše dimilione tše tharo goba tše nne—seo se lekanago le leeto la go tloga lefaseng go ya ngweding le go boa ka makga a tshelelago.
Afrika Borwa
Nyakišišo e nngwe e šišinya gore mo e ka bago teetharong ya basadi ba Afrika Borwa ba šomiša disepe le ditlolo go šweufatša mmala wa letlalo la bona. Didirišwa tše bjalo tša go šweufatša letlalo di kotsi, gomme dinaga tše mmalwa di ile tša di thibela. Dikotsi tšeo di akaretša mehuta e fapafapanego ya kankere, go gobala dipshio, kgateletšego, dipelaelo, dišo le mabadi.


text:
EKIŠANG TUMELO YA BONA | DEBORA
‘Ke Ile ka Ema Bjalo ka Mma Kua Isiraele’
DEBORA o ile a gaša mahlo mašoleng ao a bego a kgobokane ka godimo ga Thaba ya Thabora. O be a kgomilwe ke go a bona a le moo. Ge go esa, o ile a naganišiša ka sebete le tumelo tša moetapele wa ona e lego Baraka. Le ge mašole ao e be e le a 10 000, tumelo ya ona gotee le sebete sa ona di be di tla lekwa kudu letšatšing le. A be a tlo lwa le lenaba le šoro, gomme a be a tloga a fokola ka palo e bile a se a itlhama ka mo go lekanego ge a bapišwa le a lenaba leo. Fela a be a tlile moo go sa šetšwe boemo—kudukudu ka ge a be a kgothaditšwe ke mosadi yo.
Akanya Debora, diaparo tša gagwe di tšewa ke moya ge yena le Baraka ba lebeletše molala o ikadilego ba o ukametše. Thaba ya Thabora e be e etša khoune e kgolo yeo e ikadilego ka godimo. Ge motho a le tlhoreng ya yona yeo e ikadilego o be a kgona go bona Molala wa Esdraelon, wo o lego botlaseng bja dimithara tše e ka bago tše 400, woo o nabelago ka borwabodikela. Noka ya Kishoni e be e phatša nageng ya bjang bjo bontši ka tsela ya manyokenyoke, e felela Lewatleng le Legolo kgauswi le Thaba ya Karamele. Noka e ka ba e be e omile mesong yeo, eupša go be go na le selo se sengwe seo se phadimago molaleng woo o ikadilego. Madira a Sisera a be a batamela, ditšhipi tša ona di gadima ka tsela ya go tšhoša. Go gadima moo go be go etšwa madireng a Sisera ao a a botilego kudu—e le dikoloi tša ntwa tše 900, tšeo di ka bago di be di hlometšwe disabole maotwaneng a tšona. Sisera o be a ikemišeditše go bolaya Baisiraele ba bantši bao ba sa itlhamago ka mo go lekanego kamoo a bego a ka kgona ka gona, go le bjalo ka ge eka o buna garase!
Debora o be a tseba gore Baraka le banna ba gagwe ba be ba letile gore a ba fe taelo e itšego, goba seka tsoko. Na e be e le yena mosadi a nnoši moo? O be a ekwa go le bjang go rwala boikarabelo bjo bogolo gakaakaa boemong bjo bjalo? Na o be a ipotšiša gore o dira eng moo? Ruri ga go bonale go le bjalo! Jehofa e lego Modimo wa gagwe, o be a mmoditše gore a thome ntwa ye; o be a bile a utolotše gore o be a tla phetha ntwa yeo ka go diriša mosadi. (Baahlodi 4:9) Debora le bagale ba ba ka re ruta’ng ka tumelo?
“EYA O APARELE THABA YA THABORA”
Ge Beibele e bolela ka Debora ka lekga la mathomo, e bolela ka yena e le “moporofeta wa mosadi.” Tsela yeo a bitšwago ka yona e dira gore Debora e be mosadi yo a sa tlwaelegago pegong ya Beibele eupša ga se yena feela. * Debora o be a na le boikarabelo bjo bongwe. Go bonagala a be a rarolla dingangišano ka go nea batho tharollo ya Jehofa mathateng ao a bego a tšwelela.—Baahlodi 4:4, 5.
Debora o be a dula dithabeng tša Efuraime, magareng ga motse wa Bethele le wa Rama. Ge a le moo o be a tla dula ka tlase ga mopalema gomme a hlankela setšhaba go ya kamoo Jehofa a laetšego ka gona. Ruri kabelo ya gagwe e be e le boima, eupša Debora ga se a ka a e dumelela gore e mo tšhoše. Go be go tloga go nyakega gore a dire dilo tše itšego. Ge e le gabotse, ka morago o ile a tšea karolo ge go tšweletšwa kopelo e buduletšwego, gomme e be e akaretša mantšu a mabapi le setšhaba sa Modimo seo se sa botegego, a rego: “Bona ba [ile ba] kgetha medimo e mefsa. Ke moo go ilego gwa tsoga ntwa dikgorong tša metse.” (Baahlodi 5:8) Ka ge Baisiraele ba be ba tlogetše go hlankela Jehofa ba yo hlankela medimo e mengwe, Jehofa o ile a ba gafela manabeng a bona. Ba be ba bušwa ke Kgoši Jabini wa Mokanana, a diriša tona ya madira yeo e bitšwago Sisera.
Sisera! Baisiraele ba be ba tšhoga ge ba ekwa leina leo. Bodumedi bja Bakanana le setšo sa bona di be di le sehlogo, bo akaretša go dira dihlabelo ka bana e bile bo na le bagweba-ka-mmele ba tempeleng. Go be go le bjang gore naga e laolwe ke tona ya madira ya Mokanana gotee le madira a yona? Kopelo ya Debora e bontšha gore go be go le thata go tšea maeto nageng yeo gomme metsaneng go be go se sa dula motho. (Baahlodi 5:6, 7) Re ka akanya batho ba tšhabetše dithokgweng le mebotong, ba tšhaba go lema goba go dula metsaneng yeo e sa ageletšwago ka merako le gona ba tšhaba go sepela ditseleng tše dikgolo e le gore ba se ke ba hlaselwa, ba tšeelwa bana gomme basadi ba bona ba katwa. *
Poifo e ile ya aparela ka nywaga e 20, go fihlela ge Jehofa a bona bohlatse bja gore setšhaba sa gagwe sa dinganga se be se ikemišeditše go fetoga goba, bjalo ka ge pego e buduletšwego ya kopelo ya Debora le Baraka e bolela, e re: “Go fihlela ge nna Debora ke ema, ke ema bjalo ka mma kua Isiraele.” Ga re tsebe ge e ba Debora, e lego mosadi wa monna yo a bitšwago Lapidothe, e be e le mma ka tsela ya kgonthe, eupša polelwana ye e be e reretšwe go dirišwa ka tsela ya seswantšhetšo. Ge e le gabotse, Jehofa o be a file Debora kabelo ya go šireletša setšhaba bjalo ka mma. O ile a mo laela gore a bitše monna wa tumelo e lego Moahlodi Baraka gomme a mo laela gore a yo lwa le Sisera.—Baahlodi 4:3, 6, 7; 5:7.
Jehofa o ile a laela a diriša Debora, a re: “Eya o aparele Thaba ya Thabora.” Baraka o be a swanetše go kgoboketša banna ba 10 000 melokong e mebedi ya Baisiraele. Debora o ile a bolela kholofetšo ya Modimo ya gore ba be ba tla fenya Sisera wa mogale le dikoloi tša gagwe tša ntwa tše 900! Ga go pelaelo gore kholofetšo yeo e ile ya makatša Baraka. Isiraele e be e se na madira e bile go bonagala e be e se na dibetša. Lega go le bjalo, Baraka o ile a dumela go ya ntweng—eupša o be a tla ya ge feela Debora a be a tla ya le yena Thabeng ya Thabora.—Baahlodi 4:6-8; 5:6-8.
Baraka o be a bitšwa yo a hlokago tumelo ka baka la kgopelo ya gagwe, eupša ga go bjalo. Go ba gona, ga se a ka a kgopela Modimo gore a mo okeletše dibetša. Go e na le moo, ka ge Baraka e be e le monna wa tumelo, o ile a bona bohlokwa bja go ba gona ga moemedi wa Jehofa moo gore a tlo matlafatša yena gotee le banna ba gagwe. (Baheberu 11:32, 33) Jehofa o ile a dumelelana le kgopelo yeo. O ile a dumelela Debora gore a sepele le bona, bjalo ka ge Baraka a be a kgopetše. Lega go le bjalo, Jehofa o ile a ba a budulela Debora gore a porofete gore kgodišo e be e ka se newe monna bakeng sa phenyo ya ntwa yeo. (Baahlodi 4:9) Modimo o be a phethile gore ruri Sisera yo mobe kudu o be a tla bolawa ke mosadi!
Lefaseng la lehono, basadi ba imetšwa ka go hloka toka, bošoro le go swarwa gampe. Ke ka sewelo ba fiwago seriti seo Modimo a nyakago gore ba se fiwe. Lega go le bjalo, Modimo o tšea banna le basadi e le ba bohlokwa ka go lekana e bile o ba amogela ka go swana. (Baroma 2:11; Bagalatia 3:28) Mohlala wa Debora o re gopotša gore e bile Modimo o šegofatša basadi ka ditokelo le go ba bontšha gore o ba bota ka tsela e itšego le go ba amogela. Ke gabohlokwa gore le ka mohla re se ke ra ba le kgethollo yeo e atilego kudu lefaseng le.
“LEFASE LE ILE LA ŠIKINYEGA, MAGODIMO A TŠHOLLA MEETSE”
Baraka o ile a yo kgoboketša madira a gagwe. O ile a kgoboketša banna ba 10 000 bao ba bego ba na le sebete ka mo go lekanego go ka yo lwa le madira a tšhošago a Sisera. Ge Baraka a etile pele banna ba gagwe ba rotogela Thabeng ya Thabora, o be a thabetše gore sebete sa bona se a matlafatšwa. Re bala ka gore: “Debora a ya le yena.” (Baahlodi 4:10) Akanya kamoo mašole ao a ilego a ikwa a kgothaditšwe ke ge a bona mosadi yo a nago le sebete a sepela le ona a lebile Thabeng ya Thabora, a ikemišeditše go bea bophelo bja gagwe kotsing a na le ona ka baka la tumelo ya gagwe go Jehofa Modimo!
Ge Sisera a ekwa gore Baisiraele ba bile le sebete sa go kgoboketša madira a go yo lwa le yena, o ile a gata kgato kapejana. Dikgoši tše mmalwa tša Bakanana di ile tša ipopa ngatana le Kgoši Jabini, yo e ka bago e be e le mogale wa bagale gare ga tšona. Ke moka dihlopha tše dikgolo tša Sisera tša dikoloi tša ntwa di ile tša šikinya lefase ge di be di tladitše lešata di ikala moeding. Bakanana ba be ba kgodišegile gore ba be ba tla fenya Baisiraele ntweng kapejana.—Baahlodi 4:12, 13; 5:19.
Baraka le Debora ba be ba tla dira’ng ge lenaba le le gare le batamela? Ge ba be ba ka itulela metheogeng ya Thaba ya Thabora, ba be ba ka fenya madira a tlago go bona a Bakanana, ka gobane dikoloi tšeo tša ntwa di be di nyaka molala gore di kgone go fenya ntweng. Eupša ka ge Baraka a be a tlo lwa go ya kamoo Jehofa a laetšego ka gona, o ile a letela lentšu leo le tšwago go Debora. Mafelelong, lentšu le ile la tla. Debora o itše: “Ema, gobane le ke letšatši leo Jehofa a tlago go gafela Sisera seatleng sa gago. Na Jehofa ga se yena a go etilego pele?” Ka morago re bala gore: “Baraka a theoga Thabeng ya Thabora a šetšwe morago ke banna ba dikete tše lesome (10 000).”—Baahlodi 4:14. *
Madira a Baisiraele a ile a hlasela a theoga thabeng gomme a tšwela molaleng kua fase, a lebile dikoloi tšeo tše di tšhošago tša ntwa. Na Jehofa o ile a eta madira ao pele, go etša ge Debora a be a holofeditše? Karabo e ile ya latela go se kgale. Re bala gore: “Lefase le ile la šikinyega, magodimo a tšholla meetse.” Madira a Sisera ao a ikgogomošago a ile a hlakahlakanywa. Ka morago pula e ile ya na! Go bonagala go ile gwa na ya mafula moo kapejana naga e ilego ya apešwa ke meetse. Go se go ye kae, ke ge dikoloi tša ntwa tšeo di hlometšwego disabole maotwaneng di fetogile morwalo go e na le gore di thuše. Di ile tša sobelela lerageng gomme tša tanywa wa go hloka kholofelo.—Baahlodi 4:14, 15; 5:4.
Baraka le banna ba gagwe ba be ba sa tshwenyege ka pula ya mafula. Ba be ba tseba gore e tšwa kae. Ba ile ba leba madireng a Bakanana. Ka ge Modimo a be a diriša Baisiraele go bolaya Bakanana, ga se ba tlogela le o tee wa madira a Sisera a phela. Noka ya Kishoni e ile ya tlala wa go falala, ya gogolela ditopo thokong ya Lewatle le Legolo.—Baahlodi 4:16; 5:21.
Lehono, Jehofa ga a sa romela bahlanka ba gagwe dintweng tša kgonthe. Lega go le bjalo, o kgopela batho ba gagwe gore ba lwe ntwa ya moya. (Mateo 26:52; 2 Bakorinthe 10:4) Ge e ba re leka go kwa Modimo lefaseng la lehono, gona re lwa ntweng yeo. Fela go nyakega gore re be le sebete, ka gobane bao ba emago lehlakoreng la Modimo lehono ba ka lebeletšana le kganetšo e šoro. Eupša Jehofa ga se a fetoga. O sa dutše a lwela bao ba dumelago go Yena le go mmota, go swana le Debora, Baraka le mašole a bagale a Isiraele ya bogologolo.
‘YO A ŠEGOFADITŠWEGO KUDU GARE GA BASADI’
Le lengwe la manaba a Bakanana le ile la phonyokga—lona lenaba le legolo go a feta ka moka! Sisera, mogateledi yo mogolo wa batho ba Modimo, o ile a tšhaba ntweng ka maoto. E le ge a tlogela madira a gagwe a hwela lerageng, o ile a phonyokga mašole a Baisiraele gomme a tšhabela moo go šireletšegilego, a tšhabela go bathekgi ba gagwe bao ba bego ba le kgauswi kudu bao a ilego a ba nagana. A kitima a phatša molala wo o ikadilego wa monabo wa dikhilomithara, a tšhogile le go feta gore mašole a Baisiraele a ka mo hwetša, o ile a leba ditenteng tša Hebere, e lego Mokeni yo a bego a itlhaotše go batho ba gabo bao ba ralalago a leba ka borwa gomme a dira kgwerano ya mohuta o itšego le Kgoši Jabini.—Baahlodi 4:11, 17.
Sisera o ile a fihla ditenteng tša Hebere a lapile kudu. O ile a hwetša Hebere a se gona, eupša mosadi wa monna yoo e lego Jaele, o be a le gona. Go bonagala Sisera a ile a nagana gore Jaele o be a tla hlompha kgwerano yeo monna wa gagwe a bego a e dirile le Kgoši Jabini. Mohlomongwe o be a sa nagane gore mosadi yo o be a ka dira dilo ka go se swane le monna wa gagwe goba gaešita le gore o be a ka nagana ka tsela yeo e sa swanego le ya gagwe. Go molaleng gore Sisera o be a sa tsebe Jaele! Ga go pelaelo gore Jaele o ile a bona bošoro bja kgatelelo ya Bakanana nageng; go ka direga gore gape o ile a bona a lebanwe ke go dira kgetho. O be a ka thuša monna yo yo mobe kudu goba a ema lehlakoreng la Jehofa gomme a bolaya lenaba le la setšhaba sa Gagwe. Eupša o be a ka dira’ng? Mosadi yo o be a ka fenya bjang mogale yo matla wa mahlwa-a-di-bona?
Jaele o ile a swanelwa ke gore a nagane kapejana. O ile a nea Sisera lefelo la go khutša. Sisera o ile a mo laela gore ge go ka tla monna le ge e le ofe a mo nyaka, a se mmotše gore o gona. Jaele o ile a mo khurumetša ka kobo ge a robala, gomme ya re ge a kgopela meetse, a mo nea maswi. Go se go ye kae ke ge Sisera a ile le boroko. Ka morago Jaele o ile a tšea didirišwa tše pedi tša ka ntlong tšeo mosadi yo a dulago ditenteng a bego a di diriša gantši le ka bokgoni, e lego semapolo sa tente le noto. E le ge a kwatame kgauswi le hlogo ya Sisera, bjale o be a lebanwe ke modiro o boifišago wa go dirišwa ke Jehofa gore a mmolaye. Dilo di be di ka senyega ge a be a ka senya motsotswana a gakanegile goba a dikadika. Na o ile a nagana ka setšhaba sa Modimo le mabapi le kamoo monna yo a bego a se swere ka sehlogo ka nywaga e masomesome? Goba na Jaele o ile a nagana ka tokelo yeo a nago le yona ya go ema lehlakoreng la Jehofa? Pego ga e bolele ka seo. Re tseba feela gore o ile a phetha tiro yeo kapejana. Ruri Sisera o ile a hwa!—Baahlodi 4:18-21; 5:24-27.
Ka morago, Baraka o ile a tla a mo nyaka. Ge Jaele a mmontšha setopo sa gagwe se sa kokotetšwe ka semapolo bokagodimong bja marama, o ile a tseba gore boporofeta bja Debora bo be bo phethagetše. Ruri mosadi o be a bolaile Sisera wa mogale! Baswayadiphošo ba mehleng yeno ba biditše Jaele ka maina ka moka a sa rategego, eupša Baraka le Debora ke bona ba bego ba tseba ditaba ka botlalo. Kopelong ya bona, ba ile ba budulelwa gore ba rete Jaele e le ‘yo a šegofaditšwego kudu gare ga basadi’ ka baka la tiro ya gagwe ya go bontšha sebete. (Baahlodi 4:22; 5:24) Ela hloko go ba ga Debora le seatla se se bulegilego. Ga se a ka a ba le mona wa go nea Jaele theto e bjalo; go e na le moo, o be a tshwenyegile feela ka gore lentšu la Jehofa le be le phethagetše.
Ka ge Sisera a be a se sa le gona, Baisiraele ba be ba se sa tšhoga Kgoši Jabini. Bjale kgatelelo ya Bakanana e be e fedile. Khutšo e ile ya rena ka nywaga e 40. (Baahlodi 4:24; 5:31) Ruri Debora, Baraka le Jaele ba ile ba šegofatšwa kudu ka ge ba ile ba dumela go Jehofa Modimo! Ge e ba re ekiša tumelo ya Debora, re emela Jehofa ka sebete e bile re kgothaletša ba bangwe go dira bjalo, Jehofa o tla re šegofatša ka go fenya dintweng tša moya—le ka khutšo e swarelelago.
^ ser. 7 Baporofeta ba bangwe ba basadi ba be ba akaretša Miriamo, Huluda le mosadi wa Jesaya.—Ekisodo 15:20; 2 Dikgoši 22:14; Jesaya 8:3.
^ ser. 9 Kopelo ya Debora e bontšha gore Sisera gantši o be a boa ntweng a swere dithebola tšeo di akaretšago banenyana, ka dinako tše dingwe mašole a be a hwetša banenyana ba fetago o tee. (Baahlodi 5:30) Lentšu leo le dirišitšwego bakeng sa “ngwanenyana” temaneng yeo ka go lebanya le bolela “popelo.” Polelo e bjalo e re gopotša gore basadi bao ba be ba ratwa feela bakeng sa ditho tša bona tša pelego. Go ka direga gore go kata go be go atile.
^ ser. 17 Ntwa yeo e ilego ya thoma e hlaloswa gabedi ka Beibeleng—kanegelong ya histori ya puku ya Baahlodi kgaolo 4 le kopelong ya Debora le Baraka go kgaolo 5 ya puku yeo. Dipego tšeo tše pedi di a tlatšana, gomme e nngwe le e nngwe e hlalosa ditaba tšeo e nngwe e sa di hlalosego.
Ithute ka mo go oketšegilego
“Moputsi wa Bao ba mo Tsomago ka Phišego”
Ke tumelo ya mohuta mang yeo e kgahlišago Jehofa? O putsa bjang barapedi ba gagwe bao ba botegago?
Na Modimo Ruri o na le Taba le Basadi?
Na o nagana gore Beibele e nyenyefatša basadi? Ithute kamoo Modimo a tlogago a lebelela basadi ka gona.


text:
Ruta Bana ba Gago
Sephiri Seo o ka se Botšago ba Bangwe
NA O kile wa botšwa sephiri?— * Go na le sephiri seo ke ratago go go botša sona. Ka Beibeleng se bitšwa “sephiri se sekgethwa seo se ilego sa homolelwa ka mehla e sa felego.” (Baroma 16:25) Pele e be e le Modimo feela yo a bego a tseba “sephiri se sekgethwa.” A re bone seo se dirilego gore Modimo a bone go swanetše go se botša batho ba bangwe.
Sa pele, na o rata go tseba gore lentšu ‘kgethwa’ le ra go re’ng?— Lentšu le le bolela go hlweka, goba go kgethega kudu. Ka gona, sephiri se se bitšwa sephiri se sekgethwa ka gobane se tšwa go Modimo, yo mokgethwa. O nagana gore ke mang yo a bego a nyaka go tseba sephiri se se se kgethegilego?— Barongwa ba ile ba dira bjalo. Beibele e re: “Barongwa ba kganyoga go nyankurela dilo tšona tše.” Ee, ba be ba nyaka go kwešiša sephiri se sekgethwa.—1 Petro 1:12.
Ge Jesu a be a le lefaseng, o ile a bolela ka sephiri se sekgethwa gomme a thoma go se hlalosa. O ile a botša barutiwa ba gagwe gore: “Lena le neilwe sephiri se sekgethwa sa mmušo wa Modimo.” (Mareka 4:11) Na o lemogile gore sephiri se sekgethwa se mabapi le’ng?— Se mabapi le Mmušo wa Modimo, woo Jesu a re rutilego go o rapelela!—Mateo 6:9, 10.
Ga bjale a re bone gore Mmušo wa Modimo e bile bjang sephiri “ka mehla e sa felego” go ba go fihla ge Jesu a e-tla lefaseng gomme a thoma go se hlalosa. Ka morago ga ge Adama le Efa ba robile molao wa Modimo gomme ba rakilwe tšhemong ya Edene, bahlanka ba Modimo ba ile ba tseba gore Modimo o sa tlo dira gore lefase ka moka e be paradeise. (Genesi 1:26-28; 2:8, 9; Jesaya 45:18) Ba ile ba ngwala mabapi le lethabo leo batho ba tlago go le hwetša mo lefaseng ge Mmušo wa Modimo o buša.—Psalme 37:11, 29; Jesaya 11:6-9; 25:8; 33:24; 65:21-24.
Ga bjale nagana ka Mmuši wa Mmušo wa Modimo. Na o tseba gore Modimo o kgethile mang gore e be Mmuši?— Morwa wa Gagwe, “Kgošana ya Khutšo.” Beibele e re: “Pušo e tla ba legetleng la gagwe.” (Jesaya 9:6, 7, NW) Nna le wena re swanetše go hwetša “tsebo e nepagetšego ya sephiri se sekgethwa sa Modimo, e lego Kriste.” (Bakolose 2:2) Re swanetše go tseba gore Modimo o ile a tšea bophelo bja morongwa wa pele (morwa wa Moya) yo a mmopilego gomme a bo tsenya ka go Maria. Morwa yoo, yo e kilego ya ba morongwa yo matla, o ile a rongwa ke Modimo lefaseng gore e tle e be sehlabelo seo se tla dirago gore re hwetše bophelo bjo bo sa felego.—Mateo 20:28; Johane 3:16; 17:3.
Lega go le bjalo, go na le mo gontši moo re swanetšego go go tseba mabapi le sephiri se go feta go fo tseba gore Modimo o kgethile Jesu go ba Mmuši wa Mmušo wa Gagwe. Karolo ya sephiri se sekgethwa ke ya gore ba bangwe, banna le basadi, ba tla ba le Jesu yo a tsošeditšwego bophelong legodimong. Ba tla buša le Jesu legodimong!—Baefeso 1:8-12.
A re ithute maina a ba bangwe bao ba tlago go buša le Jesu legodimong. Jesu o boditše baapostola ba gagwe ba botegago gore o ya go ba lokišetša madulo. (Johane 14:2, 3) Ka go lebelela Mangwalo a latelago, o tla bona maina a banna le basadi ba mmalwa bao ba tlago go buša le Jesu Mmušong wa Tatagwe.—Mateo10:2-4; Mareka 15:39-41; Johane 19:25.
Ka nako e telele, go be go sa tsebje gore ke batho ba bakae bao ba bego ba tla buša le Jesu legodimong e le karolo ya Mmušo wa gagwe. Eupša ga bjale re tseba palo ya bona. Na o a e tseba?— Beibele e re ke ba 144 000. Se le sona ke karolo ya sephiri se sekgethwa.—Kutollo 14:1, 4.
Na o a dumela gore “sephiri se sekgethwa sa mmušo wa Modimo” ke sephiri se se kgahlišago seo motho yo mongwe le yo mongwe a ka se tsebago?— Ge e ba go le bjalo, a re leke go ithuta tšohle mabapi le sona e le gore re ka hlalosetša batho ba bantši ka mo go ka kgonegago dilo tše.
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
Ke ka Baka La’ng Dihlatse tša Jehofa di sa Keteke Matšatši a Matswalo?
Dihlatse tša Jehofa ga di keteke matšatši a matswalo ka ge re dumela gore menyanya e bjalo ga e thabiše Modimo. Le ge Beibele e sa bolele ka go lebanya gore re se keteke matšatši a matswalo, e re thuša go kwešiša dintlha tša bohlokwa ka matšatši a le go kwešiša pono ya Modimo ka ona. Ela hloko dintlha tše nne le melao ya motheo ya Beibele yeo e tswalanago le tšona.
Go keteka matšatši a matswalo go thomile boheiteneng. Go ya ka puku ya Funk & Wagnalls Standard Dictionary of Folklore, Mythology, and Legend, menyanya ye e be e etšwa tumelong ya gore ka letšatši la motho la matswalo, “meoya e mebe le ditutuetšo tše mpe di ka kgona go hlasela yo a ketekago” le gore “go ba gona ga bagwera le go mo lakaletša mahlatse go šireletša yo a ketekago.” Puku ya The Lore of Birthdays e boletše gore mehleng ya bogologolo go bolokwa ga dipego tša matšatši a matswalo go be go le “bohlokwa bakeng sa go bopa dinaledi tša matswalo” e lego selo seo se bego se theilwe “tsebong ya balepi ba dinaledi.” Puku ye e oketša ka gore: “Dikgantlele tša letšatši la matswalo ka go ya ka tumelo ya bona, di be di bewa ka mohlolo o kgethegilego wa go nea mahlatse.”
Beibele e ganetšana la go dirišwa ga malea, bonoge, meoya, goba “selo le ge e le sefe se se swanago le se.” (Doiteronomio 18:14; Bagalatia 5:19-21) Ge e le gabotse, lebaka le tee leo Modimo a ilego a fediša motse wa kgale wa Babele ke gore badudi ba wona ba be ba diriša bolepi bja dinaledi e lego mokgwa o mongwe wa bonoge. (Jesaya 47:11-15) Dihlatse tša Jehofa ga di a tshwenyega ka go tseba setlogo sa motlwae o mongwe le o mongwe; eupša ge Mangwalo a nea tlhahlo e kwagalago, ga re iphoufaletše yona.
Bakriste ba lekgolong la pele la ngwaga ga se ba ka ba keteka menyanya ya matswalo. The World Book Encyclopedia e bolela gore: “ba be ba lebelela go ketekwa ga matswalo a motho le ge e le ofe e le moetlo wa baheitene.” Beibele e bontšha gore baapostola le ba bangwe bao ba bego ba rutwa ke Jesu ba ile ba bea mohlala wo Bakriste ka moka ba swanetšego go o latela.—2 Bathesalonika 3:6.
Monyanya o tee wo Bakriste ba letetšwego go o keteka o akaretša, lehu e sego letšatši la matswalo—e lego lehu la Jesu. (Luka 22:17-20) Se ga se makatše ka gobane Beibele e bolela gore “letšatši la go hwa ga motho le phala letšatši la go belegwa ga gagwe.” (Mmoledi 7:1) Mafelelong a bophelo bja gagwe bja mo lefaseng, Jesu o ile a itirela leina le lebotse le Modimo, a dira letšatši la go hwa ga gagwe gore e be la bohlokwa go feta la go belegwa ga gagwe.—Baheberu 1:4.
Beibele ga se ya ka ya bolela ka mohlanka wa Modimo yo a kilego a keteka letšatši la matswalo. Se ga se sa dirwa ka phošo, ka ge Beibele e bega menyanya e mebedi ya matswalo ya batho bao ba bego ba sa hlankele Modimo. Lega go le bjalo, menyanya ye ka bobedi ga e bolelwe gabotse.—Genesi 40:20-22; Mareka 6:21-29.
Na bana ba Dihlatse ba ikwa ba tingwa se sengwe ka go se keteke matšatši a matswalo?
Go swana le batswadi ka moka bao ba lokilego, batswadi ba Dihlatse le bona ba bontšha lerato baneng ba bona ngwaga ka moka, go akaretša go ba nea dimpho gaešita le go ba le dipokano tše di thabišago le bona. Ba leka go latela mohlala o phethagetšego wa Modimo, yo ka lerato a neago bana ba gagwe dilo tše dibotse. (Mateo 7:11) Bana ba Dihlatse ga ba ikwe ba tingwa se sengwe ka ge go bontšhwa ka seo ba se bolelago ka mo tlase:
“Go thabiša kudu go hwetša mpho ka nako yeo o bego o sa e letela.”—Tammy, wa mengwaga e 12.
“Le ge ke sa hwetše mpho ka letšatši laka la matswalo, batswadi baka ba sa dula ba nthekela dimpho le ka matšatši a mangwe. Ke rata seo kudu ka ge di etla ke sa letela.”—Gregory, wa mengwaga e 11.
“O nagana gore metsotso e lesome, dikukunyana tše mmalwa, le koša di dira monyanya? Ge o nyaka go bona gore monyanya wa kgonthe ke eng o tle gagešo!”—Eric,wa mengwaga e 6.
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
MOROKAMI FEBRUARY 2013
Seo re Ithutago Sona go Moshe
Hlahloba tše tharo tša dika tše dibotse tšeo Moshe a di bontšhitšego le seo re ka ithutago sona mohlaleng wa gagwe.
Moshe e be e le Mang?
Monna yo wa go botega o hlompšha kudu ke Bakriste, Bajuda, Mamoseleme, le ba bangwe. Ke’ng seo o se tsebago ka yena?
Moshe
—Monna wa Tumelo
Moshe o be a ena le tumelo e tiilego ka gobane o be a theile bophelo bja gagwe dikholofetšong tša Modimo. O ka hlagolela bjang tumelo ya mohuta woo?
Moshe
—Monna wa Boikokobetšo
Ba bantši ba lebelela boikokobetšo e le bofokodi. Modimo o lebelela seka se bjang? Moshe o ile a bonagatša seka se bjang?
Moshe
—Monna yo a Nago le Lerato
Moshe o ile a bontšha gore o rata Modimo le Baisiraelegotee le yena. Ke dithuto dife tšeo go ka ithutwago tšona mohlaleng wa gagwe?
“Ke Modimo wa ba Phelago”
Modimo o na le matla a go dirolla lehu ka tsogo. Kholofetšo yeo ke ya kgonthe gakaaka’ng?
“Ba be ba Nyaka Gore ke Itlhatselele Therešo”
Luis Alifonso o be a nyaka go ba moromiwa wa Momormon. Go ithuta ga gagwe Beibele go fetošitše bjang dipakane tša gagwe le bophelo bja gagwe?
Ge Ngwana wa Gago a Golofetše
Hlahloba ditlhohlo tše tharo tšeo o ka lebeletšanago le tšona le kamoo bohlale bja ka Beibeleng bo ka thušago ka gona.
“Ebangedi ya Judase” ke Eng?
Na e ngwadilwe ke Judase, morutiwa yoo a ilego a eka Jesu? Na se swanetše go kgoma kwešišo ya rena ka Bokriste?
Dipotšišo tša Beibele di a Arabja
Ge e ba Modimo a bopile dilo ka moka, na a ka ba a bopile Diabolo? Hlahloba seo Beibele e se bolelago.
Dihlogo tše Dingwe tša Inthaneteng
Karata ya Beibele ya Esau
Esau o bontšhitše bjang gore ga a tšeele godimo dilo tše kgethwa? Phrintha karata ye ya Beibele gore o hwetše karabo.
Na o tla Bontšha Kgaugelo?
Ithute ka mo go tseneletšego ka papišo ya Mosamaria wa kgaugelo le go bona gore o ka ithuta dithuto dife go tšwa go yona.


text:
Go Phela ka Bofofu
“Ge ke sa tšo belegwa, ke ile ka se sa bona gabotse ka morago ga gore ke newe dihlare tša mahlo tšeo di bego di le bogale. Ke ile ka foufala ka mo go feletšego nywageng ya ka ya mahlalagading gomme ka gateletšega kudu monaganong.”—Paqui, e lego mosadi yoo monna wa gagwe le yena a foufetšego.
BOFOFU goba go se bone gabotse go ka bakwa ke dilo tše dintši go akaretša go gobala le bolwetši. Dilo tše di ka kgoma mahlo, megalatšhika ya mahlo goba bjoko. Gantši batho bao ba se sa kgonago go bona gabotse goba bao ba foufetšego ba lebeletšana le maikwelo a go se amogele boemo bja bona, a manyami le a go boifa. Lega go le bjalo, ba bantši ba ithuta go lebeletšana le maemo a bjalo ka katlego gomme ba phela maphelo ao a kgotsofatšago.
Gantši mahlo ke ona a re neago boitsebišo bja seo se diregago go re dikologa. Ka gona, ge motho a foufala o ithekga kudu ka dikwi tše dingwe, tše bjalo ka go kwa, go dupelela, go kgwatha le go latswa.
Go ya ka makasine wa Scientific American, dinyakišišo tša mabapi le go ipeakanya ga bjoko di bontšhitše gore bjoko bo na le bokgoni “bja go fetofetoga le maemo.” Sehlogo seo se oketša ka gore: “Go na le bohlatse bjo bontši bjo bo bontšhago gore ge go se na kgokagano magareng ga bjoko le sekwi se itšego, bjoko bo kgona go ipeakanya ka tsela e itšego e le gore bo thuše le go matlafatša dikwi tše dingwe.” Ela hloko se se latelago.
Go kwa: Medumo ya mantšu le dikgato e kgona go bopa seswantšhokgopolo. Monna yo a foufetšego e lego Fernando o re: “Ke ithutile go gopola le go lemoga batho ka mantšu a bona le tsela yeo ba sepelago ka yona.” Juan yo le yena a foufetšego o re: “Motho yo a foufetšego o kgona go lemoga motho yo a itšego ka lentšu la gagwe.” Go swana le rena, batho bao ba foufetšego ba theetša ka kelohloko segalo sa lentšu seo se kgonago go tšweletša maikwelo a fapafapanego.
Modumo o kgatha tema e bohlokwa tsebeng yeo e tlwaeditšwego ya motho yo a foufetšego. O ka kgona go mo lemoša ka tikologo yeo a lego go yona—gore dikoloi di lebile thoko dife tseleng, bogolo bja phapoši yeo a lego ka go yona le gore dilo tšeo di ka mo šitišago di dutše kae.
Go dupelela: Monkgo o ka kgona go nea motho yo a foufetšego boitsebišo, e sego feela tabeng ya go dupelela menkgo e bose. Ka mohlala, ge motho yo a foufetšego a sepela tseleng e itšego, monkgo o ka mo thuša go bopa seswantšhokgopolo sa moo mabenkele a go rekiša kofi, dijo le dilo tše dingwe a lego gona. Ke therešo gore medumo yeo e tlwaelegilego e tlaleletša seswantšhokgopolong go etša ge go kgoma dilo tše itšego go dira bjalo.
Go kgwatha: Francisco o re: “Mahlo a ka ke menwana ya ka.” Bokgole bjoo “mahlo” ao a ka bonago ka bjona bo ka oketšwa ka patla ya difofu. Manasés, yo a belegwego e le sefofu e bile a ithutilego go diriša patla ya difofu e sa le yo monyenyane o re: “Ka thušo ya dikwi tše dingwe tša ka, mogopolo gaešita le patla ya ka yeo e nthušago go lemoga kamoo tsela yeo ke e dirišago e rulagantšwego ka gona, ke kgona go tseba gabotse moo ke lego gona.”
Go kgwatha go thuša batho ba bantši bao ba foufetšego gore ba kgone go bala dipuku tša mongwalo wa Braille. Ge e le gabotse, mehleng ya lehono go tlwaelegile gore motho yo a foufetšego a hwetše didirišwa tšeo di ka mo fepago monaganong le moyeng. Ntle le dikgatišo tša Braille, go na le dikgatišo tša go theetšwa le didirišwa tšeo di theilwego thekinolotšing ya dikhomphutha. Ba thušwa ke dilo tše, batho bao ba foufetšego ba ka bala Beibele le dikgatišo tše dintši tšeo di theilwego Beibeleng. *
Ditokišetšo tše bjalo tša moya e bile mothopo wa khomotšo le kholofelo go Paqui le monna wa gagwe bao re boletšego ka bona mathomong. E bile ba hweditše le thekgo ya bana babo bona ka phuthegong ya Bokriste ya Dihlatse tša Jehofa ya lefelong la bona. Paqui o re: “Ga bjale re kgona go phela bophelo bja go ikemela go fihla bokgoleng bjo itšego.”
Ke therešo gore bofofu bo na le ditlhohlo tša bjona. Ruri batho ba ka kgona go lebeletšana le ditlhohlo tšeo le go tšwela pele ba thabela bophelo ka go itumelelanya le maemo le go ba le kgotlelelo!
^ par. 10 Dihlatse tša Jehofa di tšweletša dikgatišo tša go ithuta Beibele tša mongwalo wa Braille ka maleme a fetago a 25.


text:
KGAOLO 9
“Tšhabang Bootswa!”
“Ka gona bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru, e lego borapedi bja medimo ya diswantšho.”
1, 2. Bileama o ile a loga bjang leano la go dira gore a gobatše batho ba Jehofa?
MOREI wa dihlapi o ya lefelong leo a ratago go swara dihlapi go lona. O nyaka go swara mohuta o itšego wa dihlapi. O kgetha segoketši gomme a lahlela lenti la gagwe la go rea dihlapi ka meetseng. Nakwana ka morago, lenti leo le thoma go ngangega, kotana yeo e swerego lenti e a kobega, gomme o tanya hlapi. O thoma go myemyela, ka ge a tseba gore o kgethile segoketši se nepagetšego.
2 Ngwageng wa 1473 B.C.E., monna yo a bitšwago Bileama o ile a naganišiša ka segoketši seo a ka se dirišago. Lega go le bjalo, batho bao a bego a ikemišeditše go ba tanya e be e le ba Modimo, bao ba bego ba hlomile mešaša Molaleng wa Moaba, mollwaneng wa Naga ya Kholofetšo. Bileama o be a ipolela gore ke yena moporofeta wa Jehofa, eupša ge e le gabotse e be e fo ba monna yo a nago le megabaru yo a bego a thwetšwe gore a roge Isiraele. Lega go le bjalo, ka morago ga gore Jehofa a tsene ditaba gare, Bileama o ile a šegofatša Isiraele. A ikemišeditše go hwetša moputso wa gagwe, Bileama o ile a bolela gore mohlomongwe a ka dira gore Modimo a roge batho ba gagwe, ge feela ba be ba ka lekwa gore ba dire sebe se segolo. A dutše a nagana ka seo, Bileama o ile a fošetša segoketši seo
3. Leano la Bileama le ile la atlega ka tekanyo e kaaka’ng?
3 Na leano le le ile la atlega? Ee, ka tekanyo e itšego. Banna ba dikete tše masome ba Baisiraele ba ile ba tanywa ke segoketši seo ka “go dira bootswa le barwedi ba Moaba.” Ba ile ba ba ba thoma go rapela medimo ya Bamoaba, go akaretša le Baali wa Peoro yo a šišimišago, e lego modimo wa pelego goba wa tša botona le botshadi. Ka baka leo, Baisiraele ba 24 000 ba ile ba fedišwa gona moo mollwaneng wa go tsena Nageng ya Kholofetšo. Ye e be e le tiragalo e kwešago bohloko kudu gakaakang!
4. Ke ka baka la’ng Baisiraele ba dikete ba ile ba wela boitshwarong bjo bo gobogilego?
4 Ke’ng seo se ilego sa baka bošula bjo? Batho ba bantši ba ile ba thoma go ba le pelo e kgopo ka go katologela kgole le Jehofa, yena Modimo yo a ilego a ba phološa Egipita, yo a ilego a ba fepa lešokeng, le yoo a ilego a ba etelela pele ka mo go šireletšegilego go ba iša nageng yeo e holofeditšwego. (Baheberu 3:12) Moapostola Paulo ge a nagana ka taba yeo o ngwadile gore: “Le gona re se ke ra otswa, go etša ge ba bangwe ba bona ba otswitše gomme ba feleletša ka go hwa, e lego ba dikete tše masomepedi-tharo (23 000) ba bona ka letšatši letee.” *
5, 6. Ke ka baka la’ng pego ya sebe sa Baisiraele Molaleng wa Moaba e le e bohlokwa go rena lehono?
5 Pego e lego go Numeri e na le dithuto tše dintši tše bohlokwa bakeng sa batho ba Modimo lehono, bao ba emego mollwaneng wa go tshelela nageng e kaone kudu e holofeditšwego. (1 Bakorinthe 10:11) Ka mohlala, tsela yeo lefase le nweletšego kudu ka tša botona le botshadi e swana le ya Bamoaba ba bogologolo, eupša ka tekanyo e kgolo kudu. Go oketša moo, ngwaga o mongwe le o mongwe Bakriste ba dikete ba wela boitshwarong bjo bo gobogilego
6 Na o ipona o le Molaleng wa Moaba wa mehleng ye? Na o bona moputso wa gago—
BOOTSWA KE ENG?
7, 8. “Bootswa” ke’ng, gomme ke bjang bao ba bo dirago ba bunago seo ba se bjetšego?
7 Ka tsela yeo le dirišitšwego ka Beibeleng, lentšu “bootswa” (ka Segerika, por·neiʹa) le akaretša dikopano tša botona le botshadi tša ka ntle ga lenyalo leo le dumelelanago le Mangwalo. Le akaretša bohlotlolo, go gweba ka mmele, le dikopano tša botona le botshadi magareng ga batho bao ba sa nyalanago, le go hupa setho sa botona le go se tsenya ka morago gotee le go swaraswarana ditho tša pelego ga batho ba babedi bao ba sa nyalanago. Le gona le akaretša ditiro tše bjalo tša magareng ga batho ba bong bjo bo swanago gotee le go ba le dikopano tša botona le botshadi le phoofolo. *
8 Mangwalo a kwagala gabotse tabeng ye: Bao ba dirago bootswa ba ka se amogelwe ka phuthegong ya Bokriste e bile ba ka se hwetše bophelo bjo bo sa felego. (1 Bakorinthe 6:9; Kutollo 22:15) Go oketša moo, gaešita le gona bjale ba ikgobatša ka go lahlegelwa ke go botwa le boitlhompho, ba ba le diphapano lenyalong, letswalo le molato, boimana bjo bo sa nyakegego, malwetši gaešita le lehu. (Bala Bagalatia 6:7, 8) O re’ng o sepela ka tsela yeo e tletšego ka manyami a magolo? Ka manyami, batho ba bantši ga ba nagane ka ditlamorago tšeo ge ba gata mogato wa pele o fošagetšego
DISWANTŠHO TŠE DI KGOTHALETŠAGO BOOTSWA—MOGATO WA PELE
9. Na diswantšho tše di kgothaletšago bootswa ga di kotsi, ka ge ba bangwe ba bolela? Hlalosa.
9 Dinageng tše dintši, diswantšho tše di kgothaletšago bootswa di bonagala kudu moo go rekišwago dikuranta, di tšwelela mminong le thelebišeneng, e bile di tletše Inthaneteng. * Na ga di kotsi, ka ge ba bangwe ba bolela? Ga go bjalo le gatee! Bao ba bogelago diswantšho tše di kgothaletšago bootswa ba ka tlwaela go tsoša ditho tša pelego e bile ba hlagolela “[dikganyogo] tše di hlabišago dihlong tša go robala ga monna le mosadi,” tšeo di ka feleletšago ka go lemalela dikopano tša botona le botshadi, dikganyogo tše di gobogilego, go ba le diphapano tše dikgolo lenyalong, gaešita le tlhalo. * (Baroma 1:24-27; Baefeso 4:19) Monyakišiši yo mongwe o ile a swantšha go lemalela dikopano tša botona le botshadi le kankere. O re: “E tšwela pele e gola le go keka. Ke ka sewelo e kgaotšago, e bile go thata kudu go e alafa le go e fodiša.”
10. Ke ka ditsela dife moo re ka dirišago molao wa motheo wo o lego go Jakobo 1:14, 15? (Bona gape le Kamoo ke Hweditšego Matla a go Hlweka Boitshwarong.)
10 Ela hloko mantšu a begilwego go Jakobo 1:14, 15, ao a balegago ka tsela ye: “Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe; sebe sona ge se dirilwe se tšweletša lehu.” Ka gona, ge e ba o akanya ka kganyogo e mpe, gona gata mogato kapejana wa go e fediša! Ka mohlala, ge e ba ka phošo o bona diswantšho tše di tsošago dikganyogo tša dikopano tša botona le botshadi, tloša mahlo ka go akgofa, goba o time khomphutha yeo, goba o fetoše lenaneo la thelebišene. Dira sohle seo se nyakegago e le gore o pheme go ineela dikganyogong tše sa hlwekago pele ga ge di ka tšwa taolong gomme tša go fenya!
11. Re ka bontšha bjang gore re bota Jehofa ge re lwantšhana le dikganyogo tše fošagetšego?
11 Ke ka baka leo Yena yo a re tsebago gakaone go phala kamoo rena re itsebago ka gona a re kgothatšago ka gore: “Ka gona bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru, e lego borapedi bja medimo ya diswantšho.” (Bakolose 3:5) Ke therešo gore go dira bjalo e ka ba tlhohlo. Eupša gopola gore re na le Tate yo lerato le yo a sa felego pelo yoo re ka mo lopago. (Psalme 68:19) Ka gona, eya go yena kapejana ge dikakanyo tše sa hlwekago di tsena monaganong wa gago. Rapelela “matla a fetago a tlwaelegilego” gomme o dire gore monagano wa gago o nagane ka dilo tše dingwe.
12. “Pelo” ya rena ke’ng, le gona ke ka baka la’ng re swanetše go e šireletša?
12 Monna yo bohlale Solomone o ngwadile gore: “Go feta tšohle tšeo di swanetšego go šireletšwa, šireletša pelo ya gago ka gobane methopo ya bophelo e tšwa go yona.” (Diema 4:23) “Pelo” ya rena ke seo re lego sona ka gare, seo ka kgonthe re lego sona bjalo ka motho mahlong a Modimo. Go oketša moo, tsela yeo re ka bonagalago re le ka yona mahlong a batho ba bangwe ga se yona e dirago gore re hwetše bophelo bjo bo sa felego goba go se bo hwetše, eupša ke tsela yeo Modimo a lebelelago “pelo” ya rena ka yona. Se se tloga se le bonolo. Le gona se bolela bophelo le lehu. Jobo yo a botegago o ile a dira kgwerano goba tumelelano le mahlo a gagwe, e le gore a se šetše mosadi o šele. (Jobo 31:1) Ruri ke mohlala o mobotse bakeng sa rena! Mopsalme o ile a bontšha gore le yena o bona dilo ka tsela e swanago ka go rapela ka gore: “Tlogediša mahlo a ka go bona se se hlokago mohola.”
KGETHO E SEGO BOHLALE YA DINA
13. Dina e be e le mang, gomme ke ka baka la’ng kgetho ya gagwe ya bagwera e be e se e bohlale?
13 Ka ge re bone go Kgaolo 3, bagwera ba rena ba ka ba le tutuetšo e matla go rena, e ka ba e botse goba e mpe. (Diema 13:20; bala 1 Bakorinthe 15:33) Ela hloko mohlala wa Dina morwedi wa mopatriareka Jakobo. (Genesi 34:1) Go sa šetšwe tsela e botse yeo a godišitšwego ka yona, Dina ka bošilo o ile a gwerana le basetsana ba Bakanana. Go swana le Bamoaba, Bakanana ba be ba tumile ka boitshwaro bjo bo gobogilego. (Lefitiko 18:6-25) Mahlong a banna ba Bakanana, go akaretša le Shikeme
14. Ke bjang kgetho ya Dina ya bagwera e ilego ya lebiša manyaming?
14 Go ka direga gore Dina o be a sa akanye ka go ba le dikopano tša botona le botshadi ge a be a bona Shikeme. Lega go le bjalo, Shikeme o ile a dira seo Bakanana ba bantši ba bego ba ka se lebelela e le selo seo se tlwaelegilego ge motho a eba le kganyogo ya dikopano tša botona le botshadi. Go gana ga Dina le ge e le gofe ka motsotso wa mafelelo ga se gwa mo hola ka selo, ka ge Shikeme a ile “a mo tšea” gomme “a mo kata.” Go bonagala Shikeme ka morago a ile “a rata” Dina, eupša seo ga se sa ka sa fetoša se a ilego a mo dira sona. (Bala Genesi 34:1-4) Le gona, Dina ga se yena feela yo a ilego a tlaišega ka baka la seo. Kgetho ya gagwe ya bagwera e ile ya bakela gore lapa la gabo ka moka le hlabišwe dihlong le go gobošwa.
15, 16. Re ka hwetša bjang bohlale bja kgonthe? (Bona gape Mangwalo ao re ka Naganišišago ka Ona.)
15 Ge e ba Dina a ile a ithuta thuto e bohlokwa, gona o ile a ithuta yona ka tsela e thata. Bao ba ratago Jehofa le go mo kwa ga se ba swanela go ithuta lebading. Ka ge ba theetša Modimo, ba kgetha ‘go sepela le ba bohlale.’ (Diema 13:20a) Ka go re’alo ba kwešiša “tsela ka moka ya go loka” gomme ba phema mathata a sa nyakegego le mahloko.
16 Bohlale bjo bo tšwago go Modimo bo hwetšagala go batho bohle bao ba bo fagahlelago le bao ba dirago dilo ka go dumelelana le bjona, ka go phegelela thapelong le go ithuta ka mehla Lentšu la Modimo le dikgatišo tšeo di lokišeditšwego ke sehlopha se botegago sa mohlanka. (Mateo 24:45; Jakobo 1:5) Le gona, sa bohlokwa ke boikokobetšo, bjoo bo bontšhwago ka go ikemišetša go kwa keletšo ya Mangwalo. (2 Dikgoši 22:18, 19) Ka mohlala, Mokriste ka kakaretšo a ka dumela gore pelo ya gagwe e ka ba boradia le go ba e kotsi. (Jeremia 17:9) Eupša ge e ba a lebeletšane le boemo bjoo a ilego a se diriše kahlolo e botse, na ruri o ikokobeletša go amogela keletšo e lebanyago le e lerato gotee le thušo?
17. Hlalosa boemo bjoo bo ka rotogago ka lapeng, gomme o bontšhe kamoo tate a ka bontšhanago le morwedi wa gagwe tabeng yeo.
17 Akanya ka boemo bjo. Tate ga a dumelele morwedi wa gagwe gore a sepele le lesogana la Mokriste ba se na mofelegetši. Morwedi o re go yena: “Eupša Tate, na ga o mpote? Re ka se senye selo!” Morwedi yoo a ka ba a rata Jehofa e bile a na le maikemišetšo a mabotse, eupša na o ‘sepela ka bohlale bja [Modimo]’? Na o ‘tšhaba bootswa’? Goba na ka bošilo o “[bota] pelo ya gagwe”? (Diema 28:26) Mohlomongwe o ka nagana ka melao e mengwe ya motheo yeo e ka thušago tate yo le morwedi wa gagwe ge ba bontšhana ka taba ye.
JOSEFA O ILE A TŠHABA BOOTSWA
18, 19. Ke teko efe yeo e ilego ya direga bophelong bja Josefa, gomme o ile a swaragana bjang le yona?
18 Mofsa wa go loka yo a bego a rata Modimo gomme a tšhaba go dira bootswa e be e le Josefa, ngwanabo Dina ka motswadi o tee. (Genesi 30:20-24) Ge e be e sa le yo monyenyane, Josefa o ile a iponela mafelelo a bošilo bja kgaetšedi ya gagwe. Ga go pelaelo gore dilo tšeo Josefa a bego a di gopola, gotee le kganyogo ya gagwe ya go dula leratong la Modimo, di ile tša mo šireletša nywaga ka morago kua Egipita ge mosadi wa mong wa gagwe a be a leka go mo goketša “letšatši le letšatši” gore a robale le yena. Ke therešo gore Josefa ka ge e be e le lekgoba o be a ka se fo ngala gomme a tlogela modiro wa gagwe! O be a swanetše gore a swaragane le boemo bjo ka bohlale le ka sebete. Se o ile a se dira ka go gana leboelela go robala le mosadi wa Potifaro gomme mafelelong o ile a tšhabela mosadi yoo.
19 Akanya ka se: Ge e ba Josefa a ka be a ile a hlwa a nagana ka mosadi yoo goba a ile a go dira mokgwa go nagana ka dikopano tša botona le botshadi, na o be a ka kgona go kgomarela potego ya gagwe? Ga go bonagale go le bjalo. Go e na le go akanya ka dikgopolo tše fošagetšego tša sebe, Josefa o be a tšeela godimo tswalano ya gagwe le Jehofa, e lego seo se ilego sa bonagala mantšung a gagwe go mosadi wa Potifaro. O be a fela a bolela gore: “Mong wa ka . . . ga se a nkgana ka selo le ge e le sefe ge e se wena feela, ka gobane ke wena mosadi wa gagwe. Ka gona nka dira bjang bobe bjo bjo bogolo gakaakaa gomme ka direla Modimo sebe?”
20. Jehofa o ile a tsena bjang ditaba gare tabeng ya Josefa?
20 Akanya ka lethabo leo Jehofa a ka bago a bile le lona ge a bona Josefa yo mofsa, a le kgole kudu le lapa la gabo, a kgomarela potego ya gagwe letšatši le letšatši. (Diema 27:11) Ka morago ga moo, Jehofa o ile a tsena ditaba gare e le gore Josefa a se fo lokollwa kgolegong, eupša gape a bewe tonakgolo ya Egipita le mohlankedi wa dijo! (Genesi 41:39-49) Ruri mantšu a lego go Psalme 97:10 ke a kgonthe ge a re: “Lena bao ba ratago Jehofa, hloyang se sebe. O šireletša meoya ya bao ba mmotegelago; o ba hlakodiša seatleng sa ba kgopo.”
21. Ngwanabo rena yo mofsa yo a tšwago nageng e nngwe Afrika, o ile a bontšha bjang go ba le sebete boitshwarong?
21 Ka tsela e swanago lehono, bahlanka ba bantši ba Modimo ba bontšha gore ba ‘hloya se sebe le go rata se se botse.’ (Amosi 5:15) Ngwanabo rena yo mofsa yo a tšwago nageng e nngwe ya Afrika, o gopola ge ngwanenyana yo e lego morutwanagotee le yena a nyaka gore a robale le yena e le go mo leboga ka thušo yeo a mo neilego yona ditlhahlobong tša thuto ya dipalo. Ngwanabo rena o re: “Gateetee ke ile ka gana kgopelo ya gagwe. Ka go kgomarela potego, ke ile ka boloka seriti sa ka le boitlhompho bja ka, e lego tšeo di lego bohlokwa go phala gauta le silifera.” Ke therešo gore sebe se ka dira gore o “[thabele] boipshino bja nakwana,” eupša boipshino bjoo bo tliša bohloko bjo bogolo. (Baheberu 11:25) Go oketša moo, ke bja lefeela ge bo bapetšwa le lethabo leo le swarelelago leo le tlišwago ke go kwa Jehofa.
AMOGELA THUŠO E TŠWAGO GO MODIMO WA KGAUGELO
22, 23. (a) Ge e ba Mokriste a dira sebe se segolo, ke ka baka la’ng boemo bja gagwe e se bjo bo se nago kholofelo? (b) Ke thušo efe yeo e ka hwetšwago ke modiri wa bobe?
22 Ka baka la go se phethagale, ka moka ga rena re katanela go fenya dikganyogo tša nama le go dira seo se nepagetšego mahlong a Modimo. (Baroma 7:21-25) Jehofa o tseba boemo bjo, e bile o “gopola gore re lerole.” (Psalme 103:14) Lega go le bjalo, ka dinako tše dingwe Mokriste a ka dira sebe se segolo. Na boemo bja gagwe ke bjo bo se nago kholofelo? Ruri ga go bjalo! Ke therešo gore modiri yoo wa bobe a ka buna dienywa tše mpe go swana le Kgoši Dafida. Lega go le bjalo, Modimo o dula a “ikemišeditše go lebalela” bao ba itsholago le bao ba ‘ipobolago ka bolokologi’ dibe tša bona.
23 Go oketša moo, Modimo ka botho o lokišeditše phuthego ya Bokriste e nago le “dimpho tšeo e lego banna”
‘HWETŠA PELO’
24, 25. (a) Lesogana leo le hlalositšwego go Diema 7:6-23 le bontšhitše bjang gore le be le ‘na le pelo ya bošilo’? (b) Re ka ‘hwetša bjang pelo e bohlale’?
24 Beibele e bolela ka batho ba “nago le pelo ya bošilo” le bao ba ‘hwetšago pelo e bohlale.’ (Diema 7:7) Ka baka la go se gole gabotse moyeng le go hloka phihlelo tirelong ya Modimo, motho yo mongwe yo a “nago le pelo ya bošilo” a ka hloka temogo le kahlolo e botse. Go swana le lesogana leo le hlalositšwego go Diema 7:6-23, a ka wela gabonolo sebeng se segolo. Lega go le bjalo, ‘yo a hwetšago pelo e bohlale’ o hlahloba seo a lego sona ka gare ka go ithuta ka mehla Lentšu la Modimo ka thapelo. Le gona, go fihla bokgoleng bjoo se se kgonegago a le boemong bja gagwe bja go se phethagale, o dumelelanya dikgopolo tša gagwe, dikganyogo, maikwelo le dipakane bophelong le seo Modimo a se amogelago. Ka go re’alo “o rata moya wa gagwe,” goba tšhegofatšo, gomme “o tla hwetša tše botse.”
25 Ipotšiše: ‘Na ke kgodišegile ka mo go feleletšego gore ditekanyetšo tša Modimo di nepagetše? Na ke tloga ke dumela gore go di latela go ka feleletša ka gore ke thabe kudu?’ (Psalme 19:7-10; Jesaya 48:17, 18) Ge e ba o na le pelaelo e nyenyane ka seo, gona lokiša boemo bjoo. Naganišiša ka mafelelo a go hlokomologa melao ya Modimo. Go oketša moo, ‘latswa o be o bone gore Jehofa o lokile’ ka go phela ka therešo le ka go tlatša monagano wa gago ka dikgopolo tše di hlwekilego
26. Ke taba efe e bohlokwa e tlago go ahlaahlwa?
26 Mmopi wa rena o bopile ditho tša rena tša pelego gore re kgone go tswala le go thabela bogwera lenyalong, e sego gore e be dibapadišwa tša go fo ithabiša. (Diema 5:18) Pono ya Modimo ka lenyalo e tla ahlaahlwa dikgaolong tše pedi tše di latelago.
^ par. 4 Palo e neilwego go Numeri go molaleng gore e be e akaretša “bao e lego dihlogo setšhabeng” bao ba ilego ba bolawa ke baahlodi, bao e ka bago banna ba 1 000 gotee le bao ba ilego ba bolawa ke Jehofa ka go lebanya.
^ par. 7 Bakeng sa tshekatsheko ya seo se bolelwago ke go se hlweke le boitshwaro bjo bo hlephilego, bona “Dipotšišo tše Tšwago go Babadi” go Morokami wa July 15, 2006, woo o gatišitšwego ke Dihlatse tša Jehofa.
^ par. 9 Polelwana e rego “diswantšho tše di kgothaletšago bootswa,” ka ge e dirišitšwe mo, e bolela go bontšha ka diswantšho, ka dipuku goba go bolela ditaba tšeo di tsošago kganyogo yeo e reretšwego go kgotsofatša motho ka tša botona le botshadi. Diswantšho tšeo di ka akaretša diswantšho tša motho yo a emego ka tsela e tsošago dikganyogo tša dikopano tša botona le botshadi go ya go ditiro tša dikopano tša botona le botshadi tšeo di ferošago dibete magareng ga batho ba babedi goba go feta moo.
^ par. 9 Go tsoša ditho tša pelego go ahlaahlilwe go Fenya Mokgwa wa go Tsoša Ditho tša Pelego.


text:
BAFSA BA A BOTŠIŠA
Na re Swanetše go Arogana? (Karolo 2)
Sa pele, kgetha lefelo le le swanetšego leo le tlago go boledišana go lona. E ka ba kae?
Go ba gona, nagana kamoo wena o bego o ka rata go swarwa ka gona. (Mateo 7:12) Na o be o ka rata go botšwa phetho gare ga batho? Aowa.
Ntle le ge e ba o gapeletšwa ke maemo, go be go tla ba kaone go se arogane le motho yoo ka go mo šiela molaetša motšheneng wa go amogela megala, ka go mo romela molaetša founong goba ka e-mail. Go e na le moo, kgetha lefelo le nako tšeo di tlago go le dumelela go boledišana ka taba ye ya bohlokwa.
O swanetše go re’ng ge go fihla nako ya gore o bolele? Moapostola Paulo o kgothaleditše Bakriste gore ba “bolele therešo” seng sa bona.—Baefeso 4:25.
Ka gona, tsela ya maleba ke gore o bolele ka šedi eupša o tiile. Bolela ka mo go kwagalago lebaka leo ka lona o naganago gore tswalano ya lena e ka se lebiše lenyalong le le atlegilego.
Ga go hlokagale gore o botše motho yoo ka diphošo tša gagwe o sa metše mare goba go mo swayaswaya diphošo. Ge e le gabotse, go e na le go mmotša gore: “Ga o dire sa gore le gore” goba “Ga o ke o dira sa gore le gore,” go tla ba kaone ge o ka diriša mantšu ao a bontšhago kamoo wena o ikwago ka gona, go swana le gore, “Ke hloka motho yo a ...” goba “Ke nagana gore re swanetše go arogana ka gobane ...”
Ye ga se nako ya go hlwa o itoma maleme goba go dumelela motho yo mongwe a go fetola monagano. Gopola gore o kgethile go arogana le motho yoo ka lebaka le le kwagalago. Ka gona eba šedi ge e ba a leka go go hlalefetša a diriša mantšu a boreledi. Kgarebe yeo e bitšwago Lori e re: “Ka morago ga gore ke arogane le lesogana la ka, le ile la thoma go itira tše ekego le gateletšegile ka dinako tšohle. Ke nagana gore le be le dira seo gore ke le kwele bohloko. Go ba gona, ke ile ka le kwela bohloko. Eupša ga sa nka ka dumelela ditiro tša lona di fetoša phetho ya ka.” Go etša Lori, tseba seo o se nyakago. Kgomarela phetho ya gago. Aowa ya gago e be aowa.—Jakobo 5:12.
Ditlamorago tša go Arogana.
O se ke wa makala ge o ikwa o nyamile kudu ka nakwana ka morago ga gore le arogane. O ka ba wa ikwa go swana le mopsalme yo a itšego: “Ke tlaletšwe, ke iname ka mo go feteletšego; letšatši ka moka ke be ke itshepelela ke nyamile.”—Psalme 38:6.
Bagwera ba bangwe bao ba nago le maikemišetšo a mabotse ba ka leka go thuša ka go go kgothaletša gore o tsošološe tswalano ya lena. Itlhokomele! Ke wena o tlago go lebeletšana le ditlamorago tša phetho ya gago—e sego bagwera ba gago. Ka gona o se boife go ema o tiile—gaešita le ge o ka ikwa o nyamile ka baka la seo se diregilego.
Kgonthišega gore mafelelong bohloko bjo o bo kwago bo tla fola. E le gore o lebeletšane le boemo ka katlego gona bjale, ke ka baka la’ng o sa gate megato ya go swana le e latelago ya maleba?
Ntšhetša motho yo o mmotago sa mafahleng.—Diema 15:22.
Botša Jehofa ka taba yeo.—Psalme 55:22.
Dula o swaregile.—1 Bakorinthe 15:58.
O se ke wa ipea lekatana!—Diema 18:1.
Gateetee gwerana gape le batho bao ba tlago go go aga. Katanela go dula o nagana ka dilo tše di agago.—Bafilipi 4:8.


text:
’n Johannese perspektief op die huwelik, geslagsrolle en seksualiteit in ’n postmoderne konteks
Published: 29 March 2010
Abstract
--- Abstract translated into Sipedi ---
Tša lenyalo, seabe sa bong bja motho le tša bong mo maemong a phosmodene go ya ka Johane
Senaganwa
Kakanyo ye e fiwago pampiring ye ke go re ditemana tša puku ya Johane ke dingwalo tše di nago le maatla, di ka gare ga Bibele yeo e sa šomago ka go ama maphelo a batho thwii, gape di na le khuetšo ye kgolo maphelong a badumedi. Ka ge Bibele e tswalwa ke setšo sa phatriakhi(go ba monna ke seelo mafapheng ka moka a bophelo), go sekaseka Bibele motho a na le maseme go ba bohlokwa mo. Kamanong ya Bibele le maemo ao babadi ba ikhwetšago ba le go ona, go hlolega sekgoba sa go ikakanyetša seo se nyakago gore basekaseki ba Bibele ba ikokobetše ka go amogela gore dikutollo tša bona ke tša lebakanyana fela. Re swanela go tloša mahlo go sebopego sa phatriakhi gomme re šetše tsela ya go akaretša bohle ditshekatshekong tša rena. Bibele ga e re kgokolele go tsela e tee ya go se šišinyege ya bophelo, eupša e a re lokolla gore re bone maatla a pholo ya go tla ka mogau wa Modimo mo maphelong a rena. Re hloka go tlogela go bona bophelo ka mahlo a ditlwaedi tša ka mehla gomme re bone batho ka fao Kriste a ba bonago ka gona. Jesu o ile a tšea maemo a e sego a tlwaelo, a thata, kgahlanong le ditlwaedi tša setšo sa gabo. Go tloga mathomong a mošomo wa gagwe wa go lokolla batho, re bona mo go Yena ngangego ya go kgala(profeta) le setšo se se bego se rena nakong ya bophelo bja Gagwe. Ngangego ye e dira gore Jesu e be Mojuta yo a hlokolwago, a kgaphelwago ka ntle ga sedikadikwe sa Bajuta ba paale. Ga a swanetšane le go hlankela setšhaba fao go bego go tlwaelegile nakong ya Gagwe. Jesu o ikgethela go tswalana le bao ba hlokolwago setšhabeng. Se se laetša boikgafo bja Gagwe bjo bo tibilego go Modimo le go ikgafa ka phegelelo ye kgolo go therešo ya Ebangedi.
--- End of translation ---
Author affiliations
Metrics
Cited-By
1. Where sexuality and spirituality meet: An assessment of Christian teaching on sexuality and marriage in relation to the reality of 21st century moral norms
Marilize E. Tukker
HTS Teologiese Studies / Theological Studies vol: 69 issue: 1 year: 2013
doi: 10.4102/hts.v69i1.1343


text:
Bohlale bjo bo Šireletšago
“Topollo ya moya wa motho ke mahumo a gagwe, eupša modiidi ga a hwetše kgalemelo [goba ga a boife].” —DIEMA 13:8.
LE GE go huma go ka ba le mehola e itšego, gape go ka tliša mathata, kudukudu dinakong tšeo re phelago go tšona tše kotsi. (2 Timotheo 3:1-5) Dinageng tše dingwe, bahumi, go akaretša le baeti bao ba bonagalago ba humile, ba fetogile bahlaselwa ba mahodu le ba bathopi bao ba nyakago tšhelete.
Pego ya ditaba e begile mabapi le naga e nngwe e hlabologilego gore: “Bohlakodi bjo šoro, go hlalefetša le go thopa batho di dira gore bahumi le badiidi e be manaba. Mabenkeleng a go jela go na le bahlapetši bao ba itlhamilego; magaeng a bahumi go na le maboto a go ba le diterata tša go hlaba, mabone a go bonega kudu, dikhamera le bahlapetši.” Go direga se se swanago le dinageng tše dingwe tše dintši.
Lega go le bjalo, Beibele e re: “Modiidi ga a hwetše kgalemelo [goba ga a boife].” O ka holwa bjang ke bohlale bja mohuta wo? Ge e ba o dula lefelong leo le tumilego ka bokebekwa le bošoro goba ge e ba o swanetše go etela lefelong le bjalo, o se ke wa dira gore o bonale eka o humile. Nagana ka kelohloko ka seo o se apara le go se swara mafelong a batho bohle, kudukudu ge e ba dilo tša gago di tla bonwa ke batho. Diema 22:3 e re: “Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.”
Bohlale bjoo bo begilwego ka Beibeleng bo bontšha gore Mmopi wa rena o na le taba le rena. O nyaka gore re šireletšege. Mmoledi 7:12 e re: “Bohlale bo a šireletša . . . bo phediša bao ba nago le bjona.”
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
Na Beibele ke Puku Yeo e Ngwadilwego ka Bohlale bja Motho?
Ela hloko tsela yeo Beibele e ipolelago ka yona.
Bohlale bo a Goeletša
—Na o a bo kwa?
Bohlale bja kgonthe bo tla rarolla mathata a batho.


text:
Pontšho ya Beibele ya Moswananoši
Bona tlhaloso ya seo se baketšego gore go be le pontšho ye kua ntlongkgolo ya rena ya lefase ka bophara, pontšho yeo e bontšhago histori ya leina la Modimo ka Beibeleng.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.
Tlhohlo ya go Tseba Modimo ka Leina
Hwetša gore ke mang yo a nyakago go go thibela go ba le tswalano ya kgauswi le Modimo.
Bjo ke Bohwa bja Rena bja Moya
Oketša tebogo ya gago ya bohwa bja moya ka go hlahloba seo Jehofa a se diretšego batho ba gagwe le batho ka kakaretšo.


text:
Phihlelo
Dilo Tšeo ke di Thabetšego Tirelong ya Jehofa
Ka 1947, baruti ba Khatolika kua Santa Ana, El Salvador, ba ile ba leka go lwantšha Dihlatse. Ge bana babo rena ba be ba swere Thuto ya Morokami ya beke le beke, bašemanyana ba bangwe ba ile ba foša maswika a magolo mojakong wo o bego o bulegile legaeng la baromiwa. Ke moka go ile gwa tšwelela lešaba leo le bego le eteletšwe pele ke baruti. Ba bangwe lešabeng leo ba be ba swere dithotšhi; ba bangwe ba swere medingwana. Ba ile ba fetša diiri tše pedi ba foša legae la baromiwa ka maswika gomme ba goeletša ka gore: “Phela ka mo go sa felego Kgarebe Maria!” le gore, “Anke Jehofa a hwe!” Morero wa bona e be e le go tšhošetša baromiwa gore ba tloge motseng woo. Ke be ke le yo mongwe wa baromiwa bao, gomme ke be ke le gona sebokeng seo nywageng e 67 e fetilego. *
NYWAGA e mebedi pele ga tiragalo yeo e hlalositšwego ka mo godimo, nna le moromiwagotee le nna e lego Evelyn Trabert re be re le dialoga tša klase ya bone Sekolong sa Beibele sa Watchtower sa Gilead, seo ka nako yeo se bego se le kgauswi le Ithaca, New York. Re be re abetšwe go hlankela kua Santa Ana. Eupša pele ke le anegela phihlelo ya ka ya nywaga e ka bago e 29 ke le tirelong ya boromiwa, e re ke le botšeng seo se dirilego gore ke tsenele modiro wo.
BOHWA BJA KA BJA MOYA
Ka 1923, e lego ngwaga wo ke belegwego ka wona, batswadi ba ka e lego John le Eva Olson ba be ba dula kua Spokane, Washington, U.S.A. E be e le Malutere eupša ba sa dumele thuto ya kereke yeo ya gore go na le mollo wa dihele, ka gobane ba be ba sa nagane gore Modimo yo lerato a ka dira lefelo la mohuta woo. (1 Joh. 4:8) Tate o be a šoma lepakeng, gomme bošegong bjo bongwe mošomigotee le yena o ile a mo kgonthišetša gore Beibele ga e rute gore batho ba a tlaišwa diheleng. Go se go ye kae batswadi ba ka ba ile ba thoma go ithuta Beibele le Dihlatse tša Jehofa gomme ba ithuta seo ge e le gabotse Beibele e se rutago ka motho ge a hwile.
Ke be ke na le nywaga e senyane feela, eupša ke gopola ke ekwa batswadi ba ka ba bolela ka mafolofolo ka therešo ya Beibele yeo ba bego ba sa tšwa go e hwetša. Ba ile ba ba mafolofolo le go feta ge ba be ba ithuta gore leina la Modimo wa therešo ke Jehofa, gomme ba bona gore thuto e gakantšhago ya Boraro Botee ke maaka. Ke ile ka thoma go monya dithuto tšeo tša bohlokwa tša Mangwalo go etša sepontšhe, ka ithuta ‘therešo yeo e lokollago batho.’ (Joh. 8:32) Ka baka leo, ga sa nka ka nagana gore thuto ya Beibele e a tšwafiša, go e na le moo ka mehla ke be ke ipshina ka go hlahloba Lentšu la Modimo. Le ge ke be ke na le dihlong, ke be ke eya le batswadi ba ka bodireding. Ba ile ba kolobetšwa ka 1934. Ka 1939, ke ile ka kolobetšwa ke na le nywaga e 16 gore ke be mohlanka wa Jehofa.
Ka July 1940, batswadi ba ka ba ile ba rekiša ntlo ya bona, gomme boraro bja rena ra tsenela tirelo ya bobulamadibogo kua Coeur d’Alene, Idaho. Re be re hirile ntlo yeo e bego e agilwe ka godimo ga karatšhe. Le gona re be re bile re swarela diboka ntlong yeo. Ka nako yeo, ke diphuthego tše sego kae feela tšeo di bego di na le Diholo tša Mmušo, ka gona tše dingwe di be di kopanela magaeng a bana babo rena goba dintlong tše di hirilwego.
Ka 1941, nna le batswadi ba ka re ile ra ya kopanong kua St. Louis, Missouri. Letšatši la mafelelo la kopano yeo le ile la bitšwa “Letšatši la Bana,” gomme bana ba nywaga ya magareng ga e 5 le e 18 ba ile ba dula ka pele ga sethala. Ge Ngwanabo rena Joseph F. Rutherford a be a le kgauswi le go phetha polelo ya gagwe, o ile a bolela le rena bana a re: “Lena bana . . . ka moka . . . bao le dumetšego go kwa Modimo le Kgoši yeo a e kgethilego, hle emelelang!” Ka moka ga rena re ile ra emelela. Ke moka Ngwanabo rena Rutherford o ile a re: “Bonang, dihlatse tše mpsha tša Mmušo tša ka godimo ga tše 15 000!” Mantšu ao a ile a dira gore le ka mohla ke se lore ka go tlogela bobulamadibogo.
DIKABELO TŠA LAPA LA GEŠO
Dikgwedi tše sego kae ka morago ga kopano ya kua St. Louis, lapa la gešo le ile la hudugela ka borwa bja California. Ge re le moo, motseng wa Oxnard, kabelo ya rena e be e le go thoma phuthego e mpsha. Re be re dula ka kharabaneng e nyenyane yeo e bego e na le mpete o tee feela. Bošegong bjo bongwe le bjo bongwe, malao a ka a be a swanetše go lokišetšwa godimo ga tafola ya go jela—ruri maemo a be a sa hlwe a swana le ge ke be ke sa na le phapoši ya ka ya go robala!
Pejana ga ge re ka fihla California, Japane e ile ya hlasela Boemakepe bja Pearl kua Hawaii, ka December 7, 1941. Letšatšing le le latelago, United States e ile ya tsena Ntweng ya Bobedi ya Lefase. Balaodi ba mmušo ba ile ba laela gore metse e dule e le leswiswi, ka gona re ile ra swanelwa ke go tima mabone ka moka bošego. Dikepe tša Japane tša ntwa di be di sepelasepela lebopong la California, ka gona go tima mabone go be go tla thuša gore mašole a Japane a se kgone go bona metse yeo a ka e thuntšhago.
Ka morago ga dikgwedi tše itšego, ka September 1942, re ile ra ya kopanong ya sehlogo se se rego, Lefase le Lefsa ka Tlase ga Pušo ya Modimo, kua Cleveland, Ohio. Kopanong yeo re ile ra theetša Ngwanabo rena Nathan H. Knorr a nea polelo ya sehlogo se se rego, “Khutšo—Na e ka ba Gona ka mo go sa Felego?” O ile a ahlaahla Kutollo kgaolo 17 yeo e hlalosago “sebata” seo se bego “se le gona, eupša ga se sa le gona, fela se tla tloga se rotoga sekoting.” (Kut. 17:8, 11) Ngwanabo rena Knorr o ile a hlalosa gore “sebata” seo ke Kgwerano ya Ditšhaba yeo e ilego ya kgaotša go šoma ka 1939. Beibele e boletše e sa le pele gore Kgwerano ya Ditšhaba e be e tla tšeelwa legato, gomme seo sa dira gore lefaseng go be le khutšo ka nakwana. Seo se ile sa phethagala ka 1945 ge Ntwa ya Bobedi ya Lefase e be e fela. Ka morago ga moo, “sebata” se se ile sa rotoga gape e le Ditšhaba tše Kopanego. Ke moka Dihlatse tša Jehofa di ile tša katološa modiro wa tšona wa boboledi lefaseng ka bophara, gomme go bile le koketšego e kgolo kudu ga e sa le go tloga nakong yeo!
Boporofeta bjoo bo ile bja mpontšha seo se bego se sa tlo direga. Ge go be go tsebišwa gore ngwageng o latelago go tlo thoma go ba le Sekolo sa Gilead, ke ile ka nyaka go ba moromiwa. Ka 1943, ke ile ka kgopelwa go yo ba mmulamadibogo kua Portland, Oregon. Mehleng yeo, re be re diriša dikeramafomo go bapalela beng ba dintlo dipolelo mejakong ya dintlo tša bona, ka morago ga moo re ba nea dikgatišo tše di theilwego Beibeleng tša mabapi le Mmušo wa Modimo. Ngwageng woo ka moka, ke ile ka dula ke nagana ka tirelo ya boromiwa.
Ka 1944, ke ile ka thaba kudu ge nna le mogwera wa ka Evelyn Trabert re be re hwetša taletšo ya gore re tle Sekolong sa Gilead. Bahlahli ba rena ba ile ba re ruta ka dikgwedi tše hlano kamoo re ka thabišwago ke go ithuta Beibele. Re ile ra kgahlwa kudu ke boikokobetšo bja bona. Ka dinako tša go ja, bana babo rena bao ba be ba fela ba šoma go re tlišetša dijo ditafoleng. Re ile ra aloga ka January 22, 1945.
KABELO YA BOROMIWA
Nna le Evelyn gotee le Leo le Esther ba ga Mahan, re ile ra fihla kabelong ya rena kua El Salvador ka June 1946. Re ile ra hwetša mašemo a moo “a šweufaletše go bunwa.” (Joh. 4:35) Tiragalo yeo e hlalositšwego mathomong a phihlelo ye e bontšha kamoo baruti ba bego ba galefile ka gona. Beke feela pele ga tiragalo yeo, re be re sa tšwa go swara kopano ya mathomo ya tikologo kua Santa Ana. Re be re laleditše batho ba bantšintši polelong ya phatlalatša gomme ra thaba kudu go bona go tlile batho ba e ka bago ba 500. Go e na le gore re tšhabe motseng woo, re ile ra ikemišetša le go feta go dula moo le go thuša batho ba dipelo tše dibotse. Gaešita le ge baruti ba be ba laetše batho gore ba se bale Beibele e bile e le ba sego kae feela bao ba bego ba na le tšona, ba bantši ba be ba nyoretšwe therešo. Ba ile ba kgahlwa kudu ke gore re leka go ithuta Sepanishi e le feela gore re tle re ba rute ka Modimo wa therešo e lego Jehofa le ka dikholofetšo tša gagwe tše di kgahlišago tša lefase la Paradeise.
Yo mongwe wa barutwana ba ka ba mathomo e be e le Rosa Ascencio. Ka morago ga gore a thome go ithuta Beibele le rena, o ile a arogana le monna yo a bego a dula le yena. Ke moka monna yoo le yena o ile a thoma go ithuta Beibele. Ba ile ba nyalana, ka morago ba kolobetšwa gomme ya ba Dihlatse tša Jehofa tše mafolofolo. Rosa e bile mmulamadibogo wa pele wa kua Santa Ana. *
Rosa o be a na le lebenkele le lenyenyane la go rekiša korosari. Ge a eya tšhemong, o be a le tswalela gomme a bota gore Jehofa o tla mo hlokomela. Ge a boa tšhemong gomme a bula lebenkele la gagwe ka morago ga diiri tše sego kae, bareki ba be ba etla ka bontši. O ile a bona ka mahlo go rereša ga Mateo 6:33 gomme a dula a botega go fihlela a ehwa.
Lebakeng le lengwe, moruti wa lefelong leo o ile a ya go monna yo a bego a hirišeditše rena baromiwa ba tshelelago ntlo ya gagwe gomme a mo laela gore ge a ka re dumelela go tšwela pele re dula moo, yena le mosadi wa gagwe ba tla rakwa motseng woo. Mong wa ntlo yeo, yo e bego e le rakgwebo wa go hlomphega, o be a šetše a tennwe ke boitshwaro bja baruti gomme a se tšhoge. O ile a ba a botša moruti yoo gore le ge a ka mo raka kerekeng a ka thaba. Mong yoo wa ntlo o ile a re botša gore re ka dula ntlong yeo go fihlela ge rena re nyaka go tloga.
MOAGI YO A HLOMPHEGAGO O FETOGA HLATSE
Motsengmošate wa El Salvador, e lego San Salvador, moromiwa yo mongwe o be a ithuta Beibele le mosadi wa moentšeneare yo a bitšwago Baltasar Perla. Monna yoo wa go loka o ile a kgaotša go dumela go Modimo ka morago ga go bona boikaketši bja baruti. Ge go be go fihlile nako ya gore go agwe ofisi ya lekala, Baltasar, yoo gaešita le ge ka nako yeo e be e se Hlatse, o ile a ithaopela go re thalela polane ya moago woo le go o aga mahala.
Ka morago ga go šoma le batho ba Jehofa ge go be go agiwa, Baltasar o ile a kgodišega gore o hweditše bodumedi bja therešo. O ile a kolobetšwa ka July 22, 1955, gomme go se go ye kae ka moragonyana ga moo mosadi wa gagwe e lego Paulina le yena a kolobetšwa. Bana ba bona ka bobedi le bona ba hlankela Jehofa ka potego. Morwa wa gagwe e lego Baltasar, yo Monyenyane, o hlanketše Bethele ya Brooklyn nywaga e 49, moo a thekgago modiro wa boboledi woo o tšwelago pele o gola gomme ga bjale ke setho sa Komiti ya Lekala la United States. *
Ge re be re sa thoma go swara dikopano tša selete kua San Salvador, Ngwanabo rena Perla o be a re thuša go hwetša tumelelo ya go diriša lefelo le legolo la go itšhidulla. Mathomong re be re diriša ditulo tše sego kae feela; eupša ka tšhegofatšo ya Jehofa re ile ra tšwela pele re oketšega ngwaga le ngwaga go fihlela re tlatša holo yeo gaešita le go e tlatša wa go falala! Ditiragalong tšeo tše di thabišago, ke ile ka kgona go bona bao ke bego ke ithuta le bona Beibele. Nagana kamoo ke ilego ka thaba ka gona ge ba be ba mpontšha barutwana ba bona ba Beibele bao ba sa tšwago go kolobetšwa!
Kopanong e nngwe, ngwanabo rena yo mongwe o ile a tla go nna gomme a re o nyaka go mpotša selo se itšego. Ke be ke sa mo tsebe gomme ke fela pelo ya go kwa gore o ntshwaretše dife. O ile a re: “Ke nna yo mongwe wa bašemanyana bale ba ilego ba le foša ka maswika kua Santa Ana.” Gona bjale o be a fetogile gomme a hlankela Jehofa gotee le nna! Pelo ya ka e ile ya tlala lethabo. Poledišano yeo e ile ya nkgodiša gore tirelo ya nako e tletšego ke mošomo wo o e phalago ka moka woo motho a ka o kgethago.
DIKGETHO TŠE DIBOTSE
Ke bile moromiwa mo e ka bago ka nywaga e 29 kua El Salvador, la mathomo ke hlanketše motseng wa Santa Ana, ka tla ka ya Sonsonate, ka morago ka ya Santa Tecla gomme mafelelong ka ya San Salvador. Ka 1975, ka morago ga go naganišiša le go rapela ka mo go tseneletšego, ke ile ka dira phetho ya go kgaotša tirelo ya boromiwa gomme ka boela Spokane. Batswadi ba ka ba botegago le bao ba tšofetšego ba be ba hloka thušo ya ka.
Ka morago ga lehu la tate ka 1979, ke ile ka hlokomela mma, yoo a ilego a gwahlafala ganyenyane-ganyenyane go fihlela a se sa kgona go dira selo. O ile a phela nywaga e seswai a le boemong bjoo gomme a hwa a na le nywaga e 94. Nakong yeo e thata, ke ile ka lapa mmeleng le maikwelong. Kgateletšego yeo e ilego ya ntshwara e ile ya mpakela bolwetši bjo bohloko bja lepanta (shingles). Eupša ka thapelo le ka thušo ya Jehofa e lerato, ke ile ka kgona go kgotlelela teko yeo. Go bile bjalo ka ge Jehofa a holofeditše gore: ‘Gaešita le bohlogoputsweng ke tla go rwala, ka go thekga gomme ka go hlakodiša.’—Jes. 46:4.
Ka 1990, ke ile ka hudugela Omak, Washington. Gona moo ke ile ka thuša tšhemong ya Sepanishi, gomme barutwana ba ka ba mmalwa ba kolobetšwa. Ka November 2007, ke ile ka se sa kgona go hlokomela ntlo ya ka kua Omak gomme ka hira phapoši torotswaneng ya kgauswi ya Chelan, Washington. Phuthego ya Sepanishi ya tikologong ye e ntlhokometše gabotse, gomme ke leboga seo kudu. Ka ge e le nna feela Hlatse ya motšofadi mo, ka lerato bana bešo le dikgaetšedi ba ntšea ke le makgolo wa bona.
Gaešita le ge ke kgethile go se nyalwe le go se be le bana e le gore ke kgone go tšea karolo ka botlalo bodireding “ntle le tšhitišo,” ke na le bana ba bantši ba moya. (1 Bakor. 7:34, 35) Ke ile ka amogela gore tshepedišong ya gona bjale ga go kgonege go ba le dilo ka moka. Ka gona ke etišitše pele dilo tšeo di tlago pele bophelong, e lego go hlankela Jehofa ka pelo ka moka. Lefaseng le lefsa, go tla ba le nako e ntši ya go thabela selo se sengwe le se sengwe. Lengwalo leo ke le ratago kudu ke la Psalme 145:16, leo le re kgonthišetšago gore Jehofa o tlo “kgotsofatša kganyogo ya sephedi se sengwe le se sengwe.”
Le ge ke na le nywaga e 91, ke sa tieletše, ka gona ke tšwela pele ka bobulamadibogo. Tirelo ya bobulamadibogo e nthuša gore ke ikwe ke sa le yo mofsa e bile e dira gore bophelo bja ka bo be le morero. Ge ke be ke fihla El Salvador ka lekga la mathomo, modiro wa boboledi moo e be e le gona o thomago. Go sa šetšwe kganetšo ya Sathane e sa kgaotšego, gona bjale go na le bagoeledi ba ka godimo ga ba 39 000 nageng yeo. Ruri se se matlafaditše tumelo ya ka. Ga go pelaelo gore moya o mokgethwa wa Jehofa o thekga maiteko a batho ba gagwe!


text:
Madireng a Lefase
Ecuador
Ka 2007, Ecuador e ile ya tsebiša gore e rulaganya go thekga ka tša ditšhelete bakeng sa go šireletša sethokgwa sa dipula sa Amazon sa bogolo bja mo e ka bago disekwere khilomithara tše 10 000, go e na le gore go borwe oli go sona. Dithulaganyo tšeo di ile tša folotša ka baka la go se hwetše thekgo ya dinaga tše dingwe ya tša ditšhelete. Karolo ye ya sethokgwa sa dipula sa Amazon ke e nngwe ya mafelo ao a tletšego ka diphedi tše di fapafapanego lefaseng.
Japane
The Japan News e re, ga go bonolo go lemoga madi ao a nago le twatši ge a hlahlobja. Pego ye e hweditše ditaba tša gore ka 2013, monna yo a nago le nywaga e 60 o ile a tsenwa ke twatši ya HIV ka ge a tšhetšwe madi. Ge madi ao a neelwago a na le HIV, go ka tšea dikgwedi tše sego kae gore twatši yeo e lemogwe.
Zimbabwe
Le ge dintwa tša botšhošetši mollwaneng wa Zimbabwe le Mozambique di fedile nywaga e 30 e fetilego, dithuthupi tše di epetšwego di tšwela pele di gobatša le go bolaya batho. Komiti ya Ditšhabatšhaba ya Sefapano se Sehwibidu e bega gore: “Ga e sa le go tloga ka 1980, go bolailwe batho ba ka godimo ga ba 1 500 le diruiwa tše 120 000 gomme batho ba 2 000 ba gobaditšwe ke dithuthupi tše di epetšwego mollwaneng wa Zimbabwe.”
Australia
Go ya ka nyakišišo e nngwe, banyalani ba bantši bao ba aroganago ba lwela gore diruiwa e tla ba tša mang. Gare ga dithoto tšeo di kopanelwago tšeo banyalani bao ba aroganago ba di lwelago ge ba di abelana, diruiwa di tla ka morago ga mafelo ao e lego dithoto, tšhelete le dithoto tše dingwe tšeo motho a di ratago.


text:
KAROLO 3
Kamoo le ka Rarollago Mathata
“Ratanang ka lerato le le tseneletšego, gobane lerato le bipa dibe tše dintši.”—1 Petro 4:8
Ge wena le molekane wa gago le thoma bophelo gotee, go tla ba le mathata a fapafapanego. A ka bakwa ke go fapana ga lena ka dikgopolo, maikwelo le kamoo le lebelelago bophelo ka gona. Goba mathata a ka rotošwa ke maemo a sa letelwago goba dilo tše dingwe tša ka ntle ga lenyalo.
Re ka lekega go hlokomologa mathata a rena, eupša Beibele e re eletša gore re lebeletšane le ona. (Mateo 5:23, 24) Le tla hwetša ditharollo tše kaonekaone tša mathata a lena ka go diriša melao ya motheo ya Beibele.
1 BOLEDIŠANANG KA BOTHATA
SEO BEIBELE E SE BOLELAGO: Go na le “nako ya go bolela.” (Mmoledi 3:1, 7) Kgonthišetšang gore le fetša nako le bolela ka bothata bja lena. Botša molekane wa gago kamoo o ikwago ka gona le seo o se naganago ka bothata bjoo. Ka mehla o “bolele therešo” le molekane wa gago. (Baefeso 4:25) Le ge o ikwa gore o a befelwa, phema go lwa. Karabo e boleta e ka dira gore go bolela ka selo se bonolo go se ke gwa fetoga ntwa.—Diema 15:4; 26:20.
Gaešita le ge le sa dumelelane, dula o na le lešoko, o sa lebale go bontšha molekane wa gago lerato le tlhompho. (Bakolose 4:6) Lekang go rarolla bothata ka pela ka mo go ka kgonegago, gomme le se ke la kgaotša go boledišana.—Baefeso 4:26.
SEO SE KA DIRWAGO:
Beang nako e swanetšego bakeng sa go bolela ka bothata
Ge e le nako ya gago ya gore o theetše, phema go tsena molekane wa gago ganong. Le wena o tla hwetša nako ya go bolela
2 THEETŠA GOMME O KWEŠIŠE
SEO BEIBELE E SE BOLELAGO: “Le bontšhaneng borutho seng sa lena. Go bontšhaneng kgodišo, etelelang pele.” (Baroma 12:10) Tsela yeo o theetšago ka yona e bohlokwa. Leka go kwešiša pono ya molekane wa gago ka ‘kwelobohloko . . . le ka boikokobetšo.’ (1 Petro 3:8; Jakobo 1:19) O se ke wa itira eka o theeditše. Ge go kgonega, beela ka thoko seo o se dirago gomme o theetše molekane wa gago ka kelohloko, goba o mo kgopele ge e ba le ka boledišana ka taba yeo ka morago. Ge o tšea molekane wa gago e le sebapadigotee e sego mophenkgišani wa gago, o ka se ke wa “akgofela go kgopišega moyeng.”—Mmoledi 7:9.
SEO SE KA DIRWAGO:
Tšwela pele o theeditše ka monagano o bulegilego, gaešita le ge seo o se kwago se sa go kgahle
Leka go kwešiša seo a lekago go se bolela. Ela hloko boitšhišinyo bja mmele bja molekane wa gago le segalo sa lentšu
3 TŠEANG KGATO
SEO BEIBELE E SE BOLELAGO: “Boitapišo bja mohuta le ge e le ofe bo a hola, eupša go bolela feela ka molomo go a diitša.” (Diema 14:23) Go dumelelana ka tharollo e botse ga se gwa lekana. Le swanetše go tšea kgato ka seo le dumelelanego ka sona. Se se ka akaretša go šoma ka thata le maiteko a magolo, eupša mafelelong se a putsa. (Diema 10:4) Ge le šoma gotee bjalo ka sehlopha, le tla “hwetša moputso o mobotse” ka baka la boitapišo bja lena.—Mmoledi 4:9.
SEO SE KA DIRWAGO:
Dirang phetho ya gore yo mongwe le yo mongwe o tla tšea kgato efe go rarolleng bothata bja lena
Nako le nako, hlahlobang tšwelopele ya lena
Ithute ka mo go oketšegilego
Kamoo o ka Bago Motheetši yo Botse
Go theetša ka šedi ga e fo ba bokgoni, eupša ke pontšho ya lerato. Ithute kamoo o ka bago motheetši yo botse.
Kamoo go ka Phengwago Polelo e Gobatšago
O ka dira’ng ge e ba wena le molekane wa gago le dumeletše mantšu a gobatšago a kgoma tswalano ya lena?
Kamoo le ka Kgaotšago “go se Boledišane”
Go tla bjang gore banyalani ba bangwe ba fihle boemong bja go se boledišane, gomme ba ka dira eng gore ba rarolle go se kwešišane ga bona?


text:
Kakaretšo ya Ditaba tša Molao Nageng ya Russia
Mathomong Dihlatse tša Jehofa di be di thabela go rapela ka khutšo nageng ya Russia ka morago ga gore mmušo o di ngwadiše semolao ka 1992. Dihlatse di ile tša ingwadiša gape ka 1999 ka tlase ga molao wa Law on Freedom of Conscience and Religious Associations (e lego molao wo o thekgago tokologo ya letswalo le go ikgethela bodumedi). Go na le mekgatlo e mentši ya bodumedi bja Dihlatse tša Jehofa yeo e ingwadišitšego semmušo nageng ye.
Lega go le bjalo, Dihlatse tša Jehofa di sa na le mathata a magolo ao a beago tokologo ya tšona ya bodumedi kotsing. Go tloga ka 2009, mekgatlo yeo e kgonthišetšago gore melao ya naga e a latelwa e ile ya kgothaletša lesolo la naga ka moka la go lwa le Dihlatse ka go diriša gampe Molao wa go Fediša Mediro ya Bao ba Fišegelago Bodumedi ka mo go Fošagetšego. Dikgoro tša tsheko tša Russia di ile tša bolela gore dipuku tše dintši tša Dihlatse tša Jehofa go akaretša le Wepesaete ya tšona ya semmušo ya jw.org, e bontšha go fišegela bodumedi ka mo go fošagetšego. Maphodisa a phuruphuditše magae a mantši a Dihlatse le mafelo a tšona a borapedi. Baahlodi ba ile ba bona Dihlatse molato wa bosenyi e le feela ka gobane di eya dibokeng le go swara diboka tša bodumedi.
Go sa šetšwe seo Kgoro ya Yuropa ya Ditshwanelo tša Batho le mekgatlo ya dinaga tše dingwe e se boletšego ka bothata bjo, balaodi ba mmušo wa Russia ga se ba ka ba dira selo go lokiša bothata bja go tlaiša Dihlatse tša Jehofa le go di kgetholla. Balaodi bao ba kgonthišetšago gore melao ya naga e a latelwa ba leka ka thata go thibela mediro ya Dihlatse tša Jehofa.